text:
MUTU 10
‘Khalani Otsanzira Mulungu’ Pamene Mukugwiritsa Ntchito Mphamvu
1. Kodi anthu opanda ungwiro amakodwa mosavuta mu msampha wosaoneka uti?
“PALIBE munthu wokhala ndi mphamvu yemwe m’kupita kwanthaŵi sakodwa mu msampha wosaoneka.” Mawu amenewo omwe ananenedwa ndi wandakatulo wina wa m’zaka za m’ma 1800, amatchula za ngozi imene sioneka. Ngoziyi ndiyo kugwiritsa ntchito mphamvu molakwa. N’zachisoni kuti anthu opanda ungwiro amakodwa mosavuta mu msampha umenewu. Ndithudi, m’mbiri yonse ya anthu ‘wina wapweteka mnzake pomulamulira.’ (Mlaliki 8:9) Kusonyeza mphamvu mopanda chikondi kwavutitsa anthu ochuluka zedi.
2, 3. (a) Kodi chochititsa chidwi n’chiyani ndi mmene Yehova amagwiritsira ntchito mphamvu? (b) Kodi mphamvu zathu zingakhale chiyani, ndipo mphamvu zonse zoterozo tiyenera kuzigwiritsa ntchito motani?
2 Komabe, kodi si zochititsa chidwi kuti Yehova Mulungu, amene ali ndi mphamvu zopanda malire, sagwiritsa ntchito mphamvuzo molakwa? Monga taonera m’mitu yapitayi, iye nthaŵi zonse amagwiritsa ntchito mphamvu zake, kaya zikhale mphamvu za kulenga, kuwononga, kuteteza, kapena kubwezeretsa zinthu, mogwirizana ndi zolinga zake zachikondi. Tikamasinkhasinkha mmene amasonyezera mphamvu zake, timaona kuti n’kofunika kuti timuyandikire. Ndiyeno zimenezo zimatha kutichititsa ‘kukhala otsanzira Mulungu’ pamene tikugwiritsa ntchito mphamvu zathu. (Aefeso 5:1) Koma kodi anthu ofookafe tili ndi mphamvu zotani?
3 Kumbukirani kuti munthu analengedwa “m’chifanizo” ndi m’chikhalidwe cha Mulungu. (Genesis 1:26, 27) Motero ifenso tili ndi mphamvu, koma pang’ono chabe. Mphamvu zathu zingakhale monga izi: kukhala wodziŵa kuchita zinthu, kugwira ntchito; kukhala wolamulira ena; kutha kulimbikitsa ena kuchita zinazake, makamaka amene amatikonda; kukhala munthu wanyonga (wadzitho); kapena chuma chakuthupi. Ponena za Yehova, wamasalmo anati: “Chitsime cha moyo chili ndi Inu.” (Salmo 36:9) Motero, kaya ndi mwachindunji kapena ayi, Mulungu ndiye gwero la mphamvu iliyonse imene tingakhale nayo. Motero tifunika kuigwiritsa ntchito m’njira zimene zimamusangalatsa. Kodi zimenezi tingazichite motani?
Chinsinsi Chake Chagona pa Chikondi
4, 5. (a) Kodi chinsinsi chogwiritsa ntchito bwino mphamvu n’chiyani, nanga chitsanzo cha Mulungu mwiniyo chimationetsa zimenezi motani? (b) Kodi chikondi chidzatithandiza motani kugwiritsa ntchito bwino mphamvu zathu?
4 Chinsinsi chogwiritsa ntchito mphamvu moyenera ndicho chikondi. Kodi zimenezi sitiziona m’chitsanzo cha Mulungu mwiniyo? Kumbukirani zomwe tinafotokoza m’Mutu Woyamba za mbali zinayi zikuluzikulu za umunthu wa Mulungu; zomwe ndi mphamvu, chilungamo, nzeru ndi chikondi. Mwa mbali zinayizi, ndi mbali iti imene imaposa zonse? Chikondi. “Mulungu ndiye chikondi,” amatero 1 Yohane 4:8. Inde, chikondi ndiwo umunthu weniweniwo wa Yehova; zonse zimene amachita zimachitika ndi chikondi. Motero zonse zimene amachita zosonyeza mphamvu zake zimachitika chifukwa cha chikondi ndipo pamapeto pake zimakhala zothandiza awo amene amamukonda.
5 Nafenso, chikondi chidzatithandiza kugwiritsa ntchito bwino mphamvu zathu. Ndiiko komwe, Baibulo limatiuza kuti chikondi chili “chokoma mtima” ndipo “sichitsata za mwini yekha.” (1 Akorinto 13:4, 5) Motero sitidzachita zinthu mwaukali kapena mwankhanza ndi anthu amene tikuwalamulira chifukwa timawakonda. Koma tidzalemekeza anthu ena ndi kuika zofuna zawo ndi malingaliro awo patsogolo pa zathu.—Afilipi 2:3, 4.
6, 7. (a) Kodi kuopa Mulungu n’kutani, ndipo n’chifukwa chiyani khalidwe limeneli lidzatithandiza kupeŵa kugwiritsa ntchito mphamvu molakwa? (b) Perekani fanizo losonyeza kugwirizana kwa kuopa kusakondweretsa Mulungu ndi kukonda Mulungu.
6 Chikondi n’chogwirizana ndi khalidwe linanso lomwe lingatithandize kupeŵa kugwiritsa ntchito mphamvu molakwa. Khalidweli ndilo kuopa Mulungu. Kodi kuopa Mulungu n’kofunika motani? Miyambo 16:6 imati: “Apatuka pa zoipa poopa Yehova.” Ndithudi, kugwiritsa ntchito mphamvu molakwa ndi imodzi mwa njira zimene tifunika kupatukamo. Sitidzazunza anthu amene timawalamulira ngati timaopa Mulungu. Chifukwa chiyani? Chimodzi mwa zifukwazo n’chakuti timadziŵa kuti Mulungu adzatiimba mlandu wa momwe timachitira zinthu ndi anthu oterowo. (Nehemiya 5:1-7, 15) Koma kuopa Mulungu kumaphatikizapo zambiri. Mawu a chinenero choyambirira otanthauza “kuopa” nthaŵi zambiri amanena za kuchitira Mulungu ulemu waukulu. Motero Baibulo limati kuopa kumayendera limodzi ndi kukonda Mulungu. (Deuteronomo 10:12, 13) Mantha aulemu ameneŵa amaphatikizapo kukhala ndi malingaliro abwino oopa kusakondweretsa Mulungu, osati pachifukwa chokha choopa zotsatirapo zake, koma chifukwa chakuti timamukondadi.
7 Tifanizire motere: Ganizirani za mnyamata wamng’ono amene amagwirizana zedi ndi atate wake. Mnyamatayo amazindikira kuti atate wake amasangalatsidwa naye ndipo amamukonda. Koma iye amadziŵanso zimene atate wakewo amafuna kuti iye azichita, ndipo amadziŵa kuti ngati achita zamaseŵera atate wake adzamulanga. Mnyamatayu sanjenjemera akaona atate wakewo, koma amawakonda kwambiri. Mwanayu amasangalala pochita zimene zidzakondweretsa atate wakewo. Ndimo mmene kuopa Mulungu kulili. Chifukwa chakuti Yehova, Atate wathu wakumwamba, timamukonda, timaopa kuchita chilichonse chimene ‘chikamuvutitsa mu mtima mwake.’ (Genesis 6:6) M’malo mwake, timalakalaka kukondweretsa mtima wake. (Miyambo 27:11) N’chifukwa chake tikufuna kugwiritsa ntchito bwino mphamvu zathu. Tiyeni tione mmene tingachitire zimenezi.
M’banja
8. (a) Kodi amuna ali ndi udindo wotani m’banja, nanga ayenera kuusonyeza motani? (b) Kodi mwamuna angaonetse motani kuti amachitira ulemu mkazi wake?
8 Choyamba, lingalirani za m’banja. Aefeso 5:23 amati: “Mwamuna ndiye mutu wa mkazi.” Kodi mwamuna ayenera kusonyeza motani udindo wopatsidwa ndi Mulungu umenewu? Baibulo limauza amuna kuti azikhala ndi akazi awo ‘monga mwa chidziŵitso, ndi kuwachitira ulemu monga chotengera chochepa mphamvu.’ (1 Petro 3:7) Mawu achigiriki otembenuzidwa kuti “ulemu” amatanthauza kuona chinthu kukhala “chapamwamba, chonyaditsa, . . . kuchilemekeza.” Mawu ena ochokera ku mawu ameneŵa amatembenuzidwa kuti “mphatso” (NW) ndiponso kuti “mtengo wake.” (Machitidwe 28:10; 1 Petro 2:7) Mwamuna amene amachitira mkazi wake ulemu sam’panda; ndiponso sam’chititsa manyazi kapena kum’nyoza; sachititsa mkazi wakeyo kuona kuti ndi wosafunikira. Koma amazindikira kuti mkazi wakeyo ndi munthu womunyadira, motero amamulemekeza. Mwa mawu ake ndi zochita zake, kaya pamene ali okha kapena ali pa anthu, mwamunayo amasonyeza kuti mkazi wake ndi chinthu chapamwamba kwa iye. (Miyambo 31:28) Mkazi amamukonda ndi kumulemekeza mwamuna wotereyu; chofunikanso kwambiri n’chakuti Mulungu amakondwera naye.
9. (a) Kodi akazi ali ndi mphamvu zotani m’banja? (b) Kodi n’chiyani chingathandize mkazi kugwiritsa ntchito maluso ake kuti athandize mwamuna wake, ndipo n’chiyani chingatsatirepo?
9 Akazi nawonso ali ndi mphamvu m’banja. Baibulo limatiuza za akazi oopa Mulungu amene, mosaswa umutu wabwino, analimbikitsa amuna awo kuchita zinthu zothandiza kapenanso anawathandiza kupeŵa kusankha kuchita zolakwika. (Genesis 21:9-12; 27:46–28:2) Mkazi akhoza kukhala wanzeru kwambiri kuposa mwamuna wake, kapena akhoza kukhala ndi maluso ena amene mwamuna wake alibe. Komatu, mkaziyo ayenera kukhala ndi “ulemu waukulu” kwa mwamuna wake ndi ‘kumugonjera monga kwa Ambuye.’ (Aefeso 5:22, 33, NW) Mkazi akakhala ndi cholinga chosangalatsa Mulungu m’maganizo mwake, amatha kugwiritsa ntchito maluso ake pa kuthandiza mwamuna wake m’malo momamupeputsa kapena kuyesa kumulamulira. ‘Mkazi wanzeru’ wotereyu amagwirizana kwambiri ndi mwamuna wake pomanga banja lawo. Mwakutero amakhalabe pamtendere ndi Mulungu.—Miyambo 14:1.
10. (a) Kodi Mulungu wapatsa makolo udindo wotani? (b) Kodi mawu akuti “chilango” amatanthauza chiyani, nanga chiyenera kuperekedwa motani? (Onaninso mawu a m’munsi.)
10 Makolo nawo ali ndi udindo umene Mulungu anawapatsa. Baibulo limalangiza kuti: “Atate inu, musakwiyitse ana anu, koma pitirizani kuwalera m’chilango ndi kuwongolera maganizo kwa Yehova.” (Aefeso 6:4, NW) M’Baibulo, mawu akuti “chilango” angatanthauze “kulera, kuphunzitsa, kulangiza.” Ana amafunika kulangidwa; amasangalala ndi kuchita zinthu bwino pamene apatsidwa malangizo, ndi malire omveka bwino ochitira zinthu. Baibulo limati chilango, kapena malangizo oterowo amachitika limodzi ndi chikondi. (Miyambo 13:24) Motero ‘nthyole yolangira’ siyenera kukhala yozunzira, kaya mwamalingaliro kapena mwakuthupi. * (Miyambo 22:15; 29:15) Kupereka chilango chokhwima kapena chankhanza, chopanda n’chikondi chomwe, ndiko kugwiritsa ntchito molakwa udindo wamakolo ndipo chikhoza kuwononga mzimu wa mwana. (Akolose 3:21) Koma chilango chabwino, choperekedwa m’njira yoyenera, chimauza ana kuti makolo awo amawakonda ndi kuti makolowo amasangalala kudziŵa kuti anawo akukula kukhala anthu otani.
11. Kodi ana angagwiritse ntchito bwino motani mphamvu zawo?
11 Nanga bwanji ana? Kodi angagwiritse ntchito bwino motani mphamvu zawo? Miyambo 20:29 imanena kuti: “Ulemerero wa anyamata ndiwo mphamvu yawo.” Ndithudi njira yabwino kwambiri pazonse imene achinyamata angagwiritsire ntchito mphamvu ndi nyonga zawo ndiyo kutumikira “Mlengi” wathu. (Mlaliki 12:1) Achinyamata ayenera kukumbukira kuti zochita zawo zikhoza kukhudza maganizo a makolo awo. (Miyambo 23:24, 25) Pamene ana amvera makolo awo oopa Mulungu ndi kumamatira pa njira yoyenera, makolo awowo amakondwera kwabasi. (Aefeso 6:1) ‘Ambuye amakondwera nalo’ khalidwe lotero.—Akolose 3:20.
Mu Mpingo
12, 13. (a) Kodi akulu ayenera kukhala ndi malingaliro otani pa udindo wawo mu mpingo? (b) Perekani fanizo losonyeza chifukwa chimene akulu ayenera kusamalira nkhosa mokoma mtima.
12 Yehova wapereka oyang’anira kuti azitsogolera mu mpingo wachikristu. (Ahebri 13:17) Amuna okhoza kutsogolera ameneŵa amayenera kugwiritsa ntchito udindo womwe Mulungu wawapatsa pothandiza gulu la nkhosa ndi kuchititsa nkhosazo kukhala ndi moyo wabwino. Kodi udindo wawowo umapatsa akulu ufulu wochita umbuye pa okhulupirira anzawo? M’pang’onong’ono pomwe! Akulu afunika kuona ntchito imene ali nayo mu mpingo mosamala bwino ndi modzichepetsa. (1 Petro 5:2, 3) Baibulo limauza oyang’anira kuti: “Muŵete Eklesia wa Mulungu, umene anaugula ndi mwazi wa iye [“Mwana wake,” NW] yekha.” (Machitidwe 20:28) Chimenechitu ndi chifukwa champhamvu kwabasi chochitira zinthu mokoma mtima ndi nkhosa iliyonse m’gululo.
13 Tingachitire fanizo motere. Bwenzi lanu lapamtima lakupemphani kuti mulisungire katundu wamtengo wapatali. Inu mukudziŵa kuti bwenzi lanu linalipira ndalama zambiri pogula katunduyo. Kodi simungamugwire mosamala kwambiri kuti asawonongeke? Mofananamo, Mulungu wapatsa akulu udindo wosamalira katundu wamtengo wapatali zedi: mpingo, womwe anthu ake amafanizidwa ndi nkhosa. (Yohane 21:16, 17) Yehova amazikonda nkhosa zake; amazikondatu kwambiri moti anazigula ndi magazi amtengo wapatali a Mwana wake wobadwa yekha, Yesu Kristu. Panalibenso mtengo wina wokwera kuposa pamenepa umene Yehova akanalipirira nkhosa zake. Akulu odzichepetsa amakumbukira zimenezi ndipo amasamalira nkhosa za Yehova moyenerera.
“Lilime Lili ndi Mphamvu”
14. Kodi lilime lili ndi mphamvu yotani?
14 “Lilime lili ndi mphamvu pa imfa ndi moyo,” limatero Baibulo. (Miyambo 18:21) Lilime likhozadi kuwononga kwambiri. Ndani wa ife amene mawu sanamupwetekepo omwe munthu wina analankhula mosaganizira bwino kapenanso ngakhale momupeputsa? Koma lilime lilinso ndi mphamvu yokonza zinthu. “Lilime la anzeru lilamitsa,” imatero Miyambo 12:18. Inde, mawu abwino olimbikitsa angakhale ngati mafuta otonthoza ndi ochiritsa mtima. Taonani zitsanzo izi.
15, 16. Kodi tingagwiritse ntchito lilime m’njira zotani kuti tilimbikitse ena?
15 “Limbikitsani amantha mtima,” amatero 1 Atesalonika 5:14. Inde, ngakhale atumiki okhulupirika a Yehova nthaŵi zina amavutika maganizo. Kodi oterowo tingawathandize motani? Ayamikireni mosapita m’mbali komanso moonadi kuti akhoze kuona kuti ali amtengo wapatali m’maso mwa Yehova. Auzeni mawu okhala ndi mphamvu a m’Baibulo osonyeza kuti Yehova amasamalira ndi kukonda anthu a “mtima wosweka” ndi a “mzimu wolapadi.” (Salmo 34:18) Pamene tigwiritsa ntchito mphamvu ya lilime kuti tilimbikitse ena, timasonyeza kuti tikutsanzira Mulungu wathu wachifundo, “amene amalimbitsa otaya mtima.”—2 Akorinto 7:6, Chipangano Chatsopano Cholembedwa m’Chicheŵa Chamakono.
16 Tingagwiritsenso ntchito mphamvu ya lilime lathu popereka chilimbikitso chomwe ena akuchifuna kwambiri. Kodi wokhulupirira mnzathu wafedwa wokondeka wake? Mawu achifundo osonyeza kuti zikutikhudza angalimbikitse munthu wachisoni. Kodi pali mbale kapena mlongo wokalamba amene akuona kuti ena samufuna? Tingatsimikizire okalamba kuti ndi ofunika kwambiri ndiponso kuti timawayamikira mwa kulankhula mawu abwino okhazika mtima pansi. Kodi wina akudwala matenda okhalitsa? Munthu wodwala angasangalale kwambiri ngati timuuza mawu okoma pa telefoni kapena pamene takamuona. Mlengi wathu amasangalalatu kwambiri pamene tigwiritsa ntchito mphamvu ya kulankhula kuti tinene mawu amene ali ‘abwino pomangirira’!—Aefeso 4:29.
Kuuza ena uthenga wabwino ndiyo njira yabwino kwambiri yogwiritsa ntchito mphamvu zathu
17. Kodi ndi m’njira yofunika iti imene tingagwiritse ntchito lilime kuti tipindulitse ena, nanga n’chifukwa chiyani tiyenera kuchita zimenezi?
17 Palibe njira ina yofunika kwambiri yogwiritsa ntchito mphamvu ya lilime kuposa kuuza ena uthenga wabwino wa Ufumu wa Mulungu. “Oyenera kulandira zabwino usawamane; pokhoza dzanja lako kuwachitira zabwino,” imatero Miyambo 3:27. Ndi udindo wathu kuuza ena uthenga wabwino wopulumutsa moyo. Sikoyenera kungosunga patokha uthenga wofulumira umene Yehova watipatsa mowoloŵa manja kwambiri. (1 Akorinto 9:16, 22) Koma kodi Yehova amatiyembekeza kugwira ntchito imeneyi mpaka pati?
Kutumikira Yehova ndi ‘Mphamvu Zathu Zonse’
18. Kodi Yehova amatiyembekezera kuchitanji?
18 Chifukwa chakuti timakonda Yehova, timachita nawo utumiki wachikristu ndi mtima wonse. Kodi Yehova amatiyembekezera kuchitanji pankhaniyi? Amatiyembekezera kuchita chimene aliyense wa ife, mosasamala kanthu za mmene moyo wathu ulili, angathe kuchita: “Chilichonse mukachichita, gwirani ntchito mochokera mumtima [“mwa moyo wonse,” NW], monga kwa Ambuye, osati kwa anthu ayi.” (Akolose 3:23) Yesu, pofotokoza lamulo lalikulu kwambiri pa onse anati: “Uzikonda Ambuye Mulungu wako ndi mtima wako wonse, ndi moyo wako wonse, ndi nzeru zako zonse, ndi mphamvu yako yonse.” (Marko 12:30) Inde, Yehova amayembekezera aliyense wa ife kuti tizimukonda ndi kumutumikira ndi moyo wathu wonse.
19, 20. (a) Popeza kuti moyo umaphatikizapo mtima, nzeru, ndi mphamvu, n’chifukwa chiyani zimenezinso zinatchulidwa pa Marko 12:30? (b) Kodi kutumikira Yehova ndi moyo wonse kumatanthauza chiyani?
19 Kodi kutumikira Mulungu ndi moyo wonse kumatanthauza chiyani? Moyo ukutanthauza munthu wathunthu, limodzi ndi zonse zimene thupi lake ndi maganizo ake zingathe kuchita. Ndiye popeza moyo ukuphatikizapo mtima, nzeru, ndi mphamvu, n’chifukwa chiyani zimenezinso zikutchulidwa pazokha pa Marko 12:30? Lingalirani fanizo ili. M’nthaŵi za m’Baibulo, munthu ankatha kudzigulitsa (kugulitsa moyo wake) kuti akhale kapolo. Komatu n’kutheka kuti kapoloyo sangatumikire ambuye wake ndi mtima wonse; sangagwiritse ntchito mphamvu zake zonse kaya nzeru zake zonse kuti zinthu za ambuye wake ziyende bwino. (Akolose 3:22) Choncho tingaone kuti Yesu anatchula mbali zina zimenezi pofuna kutsindika kuti sitiyenera kusiyapo kalikonse pamene tikutumikira Mulungu. Kutumikira Mulungu ndi moyo wonse kumatanthauza kudzipereka enife, kugwiritsa ntchito mphamvu zathu ndi nyonga zathu kumlingo wonse umene tingathe pomutumikira.
20 Kodi kutumikira ndi moyo wonse kukutanthauza kuti tonse tiyenera kuthera nthaŵi yofanana ndi nyonga zofanana mu utumiki? Zimenezi sizingatheke, chifukwa munthu aliyense zimamuchitikira zinthu zosiyana ndi anthu ena ndiponso amakhala ndi maluso osiyana ndi anthu ena. Mwachitsanzo, wachinyamata amene sadwaladwala komanso ndi wanyonga akhoza kutenga nthaŵi yochuluka akulalikira kusiyana ndi munthu amene mphamvu zake zikutha chifukwa cha ukalamba. Munthu wosakwatira kapena kukwatiwa yemwe alibe udindo wosamalira banja angathe kuchita zambiri kusiyana ndi munthu amene akusamalira banja. Tiyenera kuthokoza kwambiri ngati tili ndi mphamvu ndiponso ngati zochitika zimatilola kuchita zochuluka mu utumiki. Ndithudi, sitidzafuna kukhala ndi mzimu wosuliza ena, kuyerekeza mmene ife tikuchitira mu utumiki ndi mmene amachitira ena. (Aroma 14:10-12) Koma tigwiritse ntchito mphamvu zathu polimbikitsa ena.
21. Kodi njira yabwino kwambiri ndi yofunika koposa yogwiritsa ntchito mphamvu zathu ndi iti?
21 Yehova watipatsa chitsanzo chabwino kwambiri pa kugwiritsa ntchito bwino mphamvu zake. Tikufuna kumutsanzira kumlingo umene tingathe monga anthu opanda ungwiro. Mphamvu zathu tingazigwiritse ntchito bwino ngati tilemekeza anthu amene timawalamulira. Ndiponso, tifunika kugwira ndi moyo wonse ntchito yolalikira yopulumutsa moyo imene Yehova watipatsa kuti tichite. (Aroma 10:13, 14) Kumbukirani kuti Yehova amasangalala pamene mupereka zabwino kwambiri zimene inuyo—moyo wanu—mungathe kupereka. Kodi mu mtima mwanu simukulakalaka mutachita zonse zimene mungathe potumikira Mulungu womvetsetsa ndi wachikondi wotereyu? Njira yabwino kwambiri ndiponso yofunika koposa yogwiritsira ntchito mphamvu zanu ndi yokhayi basi.
^ ndime 10 M’nthaŵi za m’Baibulo, mawu achihebri a “nthyole” anali kutanthauza kamtengo kapena kandodo, monga ngati kamene anali kugwiritsa ntchito mbusa poŵeta nkhosa. (Salmo 23:4) Mofananamo, “nthyole” ya udindo wamakolo imapereka malingaliro a kulangiza mwachikondi, osati kukhaulitsa mopanda chifundo kapena mwankhanza.
Onaninso
Kodi Mungapereke Chiyani pa Ntchito ya Ufumu?
Onani zimene tingachite kuti tigwiritse ntchito nthawi, ndalama, mphamvu ndiponso luso lathu pa ntchito ya Ufumu.


c: text/html

text:
Kodi Baibulo Mumalikhulupirira?
Kodi mumaliona kuti ndi . . .
buku la nzeru za anthu?
buku la nthano?
Mawu a Mulungu?
ZIMENE BAIBULO LIMANENA
“Malemba onse anauziridwa ndi Mulungu.”—2 Timoteyo 3:16, Baibulo la Dziko Latsopano.
KODI ZIMENEZI ZIKUTANTHAUZA CHIYANI?
Zikutanthauza kuti mungapeze mayankho ogwira mtima a mafunso ofunika kwambiri pa moyo wanu.—Miyambo 2:1-5.
Mungapeze malangizo odalirika othandiza pa moyo wa tsiku ndi tsiku.—Salimo 119:105.
Mungakhale ndi chiyembekezo chenicheni cha m’tsogolo.—Aroma 15:4.
KODI ZIMENE BAIBULO LIKUNENAZI TINGAZIKHULUPIRIREDI?
Inde, tingazikhulupirire pa zifukwa zitatu izi:
Nkhani zake n’zogwirizana mochititsa chidwi. Baibulo linalembedwa zaka zoposa 1,600 ndi anthu osiyanasiyana okwanira 40. Ambiri mwa anthu amenewa, sanaonane n’komwe. Komabe Baibulo lonse ndi logwirizana ndipo lili ndi nkhani yaikulu imodzi.
Olemba Baibulo analemba moona mtima. Anthu olemba nkhani nthawi zambiri amakonda kubisa zinthu zina zimene zinachitikira anthu amtundu wawo monga kugonja pa nkhondo. Koma anthu olemba Baibulo analemba moona mtima zolephera zawo ndi za anthu a mtundu wawo.—2 Mbiri 36:15, 16; Salimo 51:1-4.
Nthawi zonse maulosi a m’Baibulo amakwaniritsidwa. Baibulo linaneneratu za kuwonongedwa kwa mzinda wakale wa Babulo kutatsala zaka 200 kuti izi zichitike. (Yesaya 13:17-22) Linafotokoza mmene mzindawo udzawonongedwere komanso munthu amene adzatsogolere asilikali okawononga mzindawo. —Yesaya 45:1-3.
Maulosi ena ambirimbiri anakwaniritsidwa moti chilichonse chimene chinanenedwa m’maulosiwo chinachitikadi. Izi n’zimene tingayembekezere kuchokera m’Mawu a Mulungu.—2 Petulo 1:21.
GANIZIRANI MFUNDO IYI
Kodi Mawu a Mulungu angakuthandizeni bwanji pa moyo wanu?
Baibulo limayankha funso limeneli pa YESAYA 48:17, 18 ndi pa 2 TIMOTEYO 3:16, 17.
Onaninso
Kodi Uthenga Wabwino ndi Wochokeradi kwa Mulungu?
Kodi tingatsimikize bwanji kuti Baibulo limanena zoona?

robotstxt: allowed

filter: keep


text: 3 Tsopano Mose anakhala m’busa wa ziweto za Yetero,*+ wansembe wa ku Midiyani, amene anali apongozi ake.+ Pamene anali kuweta ziwetozo chakumadzulo kwa chipululu, anafika kuphiri la Mulungu woona,+ ku Horebe.+2 Kenako mngelo wa Yehova anaonekera kwa iye pakati pa chitsamba chaminga+ chimene chinali kuyaka moto. Atachiyang’anitsitsa, anaona kuti chitsamba chamingacho chikuyaka, koma sichikupsa.3 Pamenepo Mose anati: “Ndipatuke kuti ndikaonetsetse chodabwitsa chachikulu chimenechi, kuti ndione chifukwa chake chitsamba chamingachi chikuyaka koma osapsa.”+4 Yehova ataona kuti Mose wapatuka kuti akaonetsetse, nthawi yomweyo Mulungu anamuitana kuchokera pakatikati pa chitsamba chamingacho, kuti: “Mose! Mose!” ndipo iye anayankha kuti: “Ndili pano.”+5 Ndiyeno Mulungu anati: “Usayandikire kuno. Vula nsapato zako, chifukwa malo waimawo ndi malo oyera.”+6 Iye ananenanso kuti: “Ndine Mulungu wa atate ako, Mulungu wa Abulahamu, Mulungu wa Isaki ndi Mulungu wa Yakobo.”+ Pamenepo Mose anaphimba nkhope yake, chifukwa anaopa kuyang’ana Mulungu woona.7 Yehova anawonjezeranso kuti: “Ndaona nsautso ya anthu anga amene ali ku Iguputo, ndipo ndamva kulira kwawo chifukwa cha amene akuwagwiritsa ntchito mwankhanza. Zoonadi, ndikudziwa bwino zowawa zawo.+8 Choncho nditsikira kwa iwo kuti ndiwalanditse m’manja mwa Aiguputo,+ ndi kuwatulutsa m’dzikolo, n’kuwalowetsa m’dziko labwino komanso lalikulu, dziko loyenda mkaka ndi uchi.+ Ndiwalowetsa m’dziko la Akanani, Ahiti, Aamori, Aperizi, Ahivi, ndi Ayebusi.+9 Taona, ndamva kulira kwa ana a Isiraeli, komanso ndaona kupondereza kumene Aiguputo akuwapondereza.+10 Tsopano, tamvera. Ndikutuma kwa Farao kuti ukatulutse anthu anga ana a Isiraeli ku Iguputo.”+11 Koma Mose anayankha Mulungu woona kuti: “Ndine ndani ine kuti ndipite kwa Farao ndi kutulutsa ana a Isiraeli ku Iguputo?”+12 Pamenepo Mulungu anati: “Chifukwa ndidzakhala nawe.+ Ndipo chizindikiro chako chakuti ine ndi amene ndakutuma ndi ichi:+ Pambuyo powatulutsa anthuwo mu Iguputo, anthu inu mudzatumikira Mulungu woona paphiri lino.”+13 Koma Mose anafunsa Mulungu woona kuti: “Nditati ndakafika kwa ana a Isiraeli ndi kuwauza kuti, ‘Mulungu wa makolo anu wandituma kwa inu,’ iwo n’kundifunsa kuti, ‘Dzina lake ndani?’+ Ndikawayankhe kuti chiyani?”14 Mulungu anamuyankha Mose kuti: “NDIDZAKHALA AMENE NDIDZAFUNE KUKHALA.”+ Ndiyeno anawonjezera kuti: “Ana a Isiraeli ukawauze kuti, ‘NDIDZAKHALA AMENE NDIDZAFUNE KUKHALA ndiye wandituma kwa inu.’”+15 Kenako Mulungu anauzanso Mose kuti:“Zimene ukauze ana a Isiraeli ndi izi, ‘Yehova Mulungu wa makolo anu, Mulungu wa Abulahamu,+ Mulungu wa Isaki+ ndi Mulungu wa Yakobo,+ wandituma kwa inu.’ Limeneli ndilo dzina langa mpaka kalekale,*+ ndipo ndicho chondikumbukirira ku mibadwomibadwo.+16 Pita, ukasonkhanitse akulu a Isiraeli ndi kuwauza kuti, ‘Yehova Mulungu wa makolo anu, Mulungu wa Abulahamu, Isaki ndi Yakobo, anaonekera kwa ine+ n’kundiuza kuti: “Ndithu, ndidzakulanditsani ndi kuchitapo kanthu+ pa zonse zimene akukuchitirani mu Iguputo.17 Ndikunenetsa kuti, ndidzakuchotsani mu nsautso+ ya Aiguputo ndi kukulowetsani m’dziko la Akanani, Ahiti, Aamori,+ Aperizi, Ahivi, ndi Ayebusi,+ dziko loyenda mkaka ndi uchi.”’+18 “Ukadzatero adzamvera mawu ako.+ Pamenepo, iweyo ndi akulu a Isiraeli mudzapite kwa mfumu ya Iguputo ndi kuiuza kuti, ‘Yehova Mulungu wa Aheberi+ walankhula nafe.+ Chotero mutilole chonde, tiyende ulendo wamasiku atatu m’chipululu, kuti tikapereke nsembe kwa Yehova Mulungu wathu.’+19 Koma ine ndikudziwa bwino kuti mfumu ya Iguputo sidzakulolani kupita kufikira nditaisonyeza mphamvu zanga.+20 Ndidzatambasula dzanja langa+ ndi kukantha Iguputo ndi ntchito zanga zonse zodabwitsa zimene ndidzazichita m’dzikolo. Pamenepo adzakulolani kuchoka.+21 Chotero ndidzachititsa Aiguputo kukomera mtima anthu anga, moti pochoka simudzachoka chimanjamanja.+22 Mkazi aliyense adzapemphe zinthu zasiliva, zagolide, ndi zovala kwa munthu wokhala naye pafupi ndi kwa mlendo wamkazi wokhala m’nyumba mwake. Zinthu zimenezi mudzaveke ana anu aamuna ndi ana anu aakazi, ndipo mudzatenge zinthu zambiri za Aiguputo.”+


text:
Mkazi Wamasiye wa ku Zarefati Anadalitsidwa Chifukwa cha Chikhulupiriro Chake
MKAZI wina wamasiye anali ndi mwana mmodzi yekha. Koma tsiku lina mwanayu anamwalira. Kenako anaukitsidwa ndipo mlendo wake anati: “Taona, mwana wako ali moyo.” Mkaziyu anasangalala kwambiri ndipo anakumbatira mwana wakeyo.
Nkhaniyi inachitika zaka pafupifupi 3,000 zapitazo ndipo ili mu chaputala 17 cha 1 Mafumu. Mlendoyo anali mneneri Eliya. Nanga mkaziyu anali ndani? Baibulo silitchula dzina lake koma limangoti anali mkazi wamasiye wa kutauni ya Zarefati. Mwana wake ataukitsidwa, chikhulupiriro chake chinalimba kwambiri. Tiyeni tione zinthu zofunika kwambiri zimene tingaphunzire pa nkhani ya mkaziyu.
ELIYA ANAPITA KWA MKAZI WAMASIYE WACHIKHULUPIRIRO
Mfumu Ahabu ya Isiraeli inali yoipa kwambiri ndipo Yehova anasankha zoti abweretse chilala m’dziko lake kwa zaka zingapo. Eliya atangonena za chilalacho, Mulungu anamubisa kuti Ahabu asamupeze ndipo anagwiritsa ntchito akhwangwala kuti azimubweretsera mkate ndi nyama. Kenako Yehova anauza Eliya kuti: “Nyamuka, upite ku Zarefati m’dziko la Sidoni ukakhale kumeneko. Ine ndikalamula mayi wina wa kumeneko, mkazi wamasiye, kuti azikakupatsa chakudya.”—1 Maf. 17:1-9.
Eliya atafika ku Zarefati anaona mkazi wamasiye wosauka akutola nkhuni. Mwina atamuona ankadzifunsa kuti, ‘Kapena mkazi uja ndi ameneyu? Komatu akuoneka wosauka kwambiri, ndiye angandipatse chakudya?’ Ngakhale kuti mwina Eliya ankakayikira, anayamba kulankhula naye. Iye anati: “Undipatseko madzi pang’ono m’chikho kuti ndimwe.” Ndiyeno mayiyo akupita kukatunga madziwo, Eliya anamuitana n’kumuza kuti: “Undibweretserekonso mkate pang’ono.” (1 Maf. 17:10, 11) Madzi oti mayiyu apereke kwa mlendoyo analipo koma vuto linali chakudya.
Ndiyeno poyankha, mayiyo anati: “Pali Yehova Mulungu wanu wamoyo, ndilibe mkate, koma ufa pang’ono mumtsuko waukulu ndi mafutanso pang’ono mumtsuko waung’ono. Panopa ndikutola tinkhuni kuti ndipite kukaphika chakudya choti ineyo ndi mwana wanga tidye. Tikadya, tiziyembekezera kufa.” (1 Maf. 17:12) Tsopano tiyeni tione zimene tikuphunzira pa nkhaniyi.
Mkazi wamasiyeyu ankadziwa kuti Eliya anali Mwisiraeli woopa Mulungu. Tikudziwa zimenezi chifukwa cha mawu ake akuti “pali Yehova Mulungu wanu wamoyo.” Zikuoneka kuti ankadziwa ndithu za Mulungu wa Aisiraeli koma anali asanafike pomuona kuti ndi Mulungu wake. Mayiyu ankakhala kutauni ya Zarefati yomwe inali pafupi ndi mzinda wa Sidoni m’chigawo cha Foinike ndipo zikuoneka kuti zinthu zambiri kutauniyi zinkachokera ku Sidoniko. N’zosakayikitsa kuti ku Zarefati kunkakhala anthu olambira Baala. Koma Yehova ayenera kuti anaona mayiyu kukhala wosiyana kwambiri ndi athu a m’deralo.
Ngakhale kuti mayi wamasiyeyu ankakhala ndi anthu olambira mafano, iye anasonyeza chikhulupiriro. Yehova anauza Eliya kuti apite kwa mayiyu n’cholinga choti onse awiriwo athandizike. Apansotu tikhoza kuphunzirapo mfundo ina yofunika.
Sikuti anthu onse a m’tauni ya Zarefati anali oipa. Potumiza Eliya kwa mkazi wamasiyeyu, Yehova anasonyeza kuti amathandiza anthu oona mtima amene sanayambe kumutumikira. Choncho m’pomveka kunena kuti “[Mulungu] amalandira munthu wochokera mu mtundu uliwonse, amene amamuopa ndi kuchita chilungamo.”—Mac. 10:35.
Kodi ndi anthu angati m’dera lanu amene ali ngati mkazi wamasiye wa ku Zarefati? Ngakhale kuti amakhala ndi anthu otsatira zipembedzo zonyenga, mwina iwo amafunitsitsa kudziwa choonadi. N’kutheka kuti amangodziwa pang’ono za Yehova kapena samudziwa n’komwe, choncho afunika kuthandizidwa kuti ayambe kumulambira. Kodi inuyo mumafufuza ndiponso kuthandiza anthu oterewa?
“UKAYAMBE WANDIKONZERA MTANDA WAUNG’ONO WA MKATE”
Taganizirani zimene Eliya anapempha mayi wamasiyeyu. Mayiyu anali atangomuuza kumene kuti ufa wake unali wongophika kamodzi kokha chakudya cha iyeyo ndi mwana wake, kenako aziyembekezera kufa. Koma kodi Eliya anati chiyani? Iye anati: “Usachite mantha. Pita ukachite mogwirizana ndi mawu ako. Koma pa zimene uli nazozo, ukayambe wandikonzera mtanda waung’ono wa mkate, n’kubwera nawo kwa ine. Kenako, ukakonze chakudya chako ndi cha mwana wako. Pakuti Yehova Mulungu wa Isiraeli wanena kuti, ‘Ufa umene uli mumtsuko waukulu siutha, ndipo mafuta amene ali mumtsuko waung’ono saatha, kufikira tsiku limene Yehova adzagwetse mvula padziko lapansi.’”—1 Maf. 17:11-14.
Mwina ena atauzidwa zimenezi, anganene kuti, ‘Sitingachite zimenezo chifukwa chakudya chimene tatsala nacho n’chokhachi.’ Koma mayi wamasiyeyu sananene zimenezo. Ngakhale kuti Yehova sankamudziwa bwinobwino, anakhulupirira Eliya ndipo anachita zimene anamupemphazo. Apatu chikhulupiriro chake chinayesedwa kwambiri, ndipo iye anachita zinthu mwanzeru.
Mulungu anathandizadi mayi wamasiyeyu. Zimene Eliya analonjeza zinachitikadi chifukwa Yehova anachulukitsa ufa ndi mafutawo moti Eliya, mayi wamasiyeyo ndi mwana wake anali ndi chakudya chokwanira mpaka chilalacho chitatha. Paja Baibulo limati: “Ufa umene unali mumtsuko waukulu sunathe, ndipo mafuta amene anali mumtsuko waung’ono sanathe, mogwirizana ndi mawu a Yehova amene ananena kudzera mwa Eliya.” (1 Maf. 17:16; 18:1) Ngati mayiyu akanakana zimene Eliya anamupemphazo, ufa ndi mafutawo akanangophikiradi kamodzi kokha. Koma mayiyu anali ndi chikhulupiriro komanso anadalira Yehova, choncho anakonzera Eliya chakudya.
Apa tikuphunzira kuti Mulungu amadalitsa munthu amene ali ndi chikhulupiriro. Mukasonyeza chikhulupiriro pamene muli pa mayesero, Yehova adzakuthandizani. Adzakupatsani zofuna zanu, adzakutetezani ndiponso adzakhala Mnzanu.—Eks. 3:13-15.
Mu 1898, magazini ya Nsanja ya Olonda inanena za mayi wamasiyeyu kuti: “Popeza kuti mayiyu anasonyeza chikhulupiriro ndipo anamvera, Ambuye anamuthandiza kudzera mwa Mneneri. Koma akanapanda kusonyeza chikhulupiriro, pakanapezeka mayi wina wamasiye amene akanachita zimenezo. Ifenso nthawi zina Ambuye amalola kuti chikhulupiriro chathu chiyesedwe. Tikasonyeza chikhulupiriro amatidalitsa, koma tikapanda kutero timataya mwayiwu.”
Tikakumana ndi mayesero, tizifufuza malangizo a Mulungu kuchokera m’Malemba komanso mabuku athu. Tikapeza malangizowo, tizichita zimene Yehova akufuna ngakhale zitakhala zovuta kwambiri. Mulungu adzatidalitsa tikatsatira malangizo anzeru akuti: “Khulupirira Yehova ndi mtima wako wonse, ndipo usadalire luso lako lomvetsa zinthu. Uzim’kumbukira m’njira zako zonse, ndipo iye adzawongola njira zako.”—Miy. 3:5, 6.
KODI ‘MWABWERA KUDZAPHA MWANA WANGA’?
Koma mayi wamasiyeyu anakumananso ndi mayesero ena. Baibulo limati: “Pambuyo pa zimenezi, mwana wamwamuna wa mayi wa m’nyumbamo, anadwala. Matenda ake anakula kwambiri mpaka anamwalira.” Mayiyo anadabwa nazo zimenezi ndipo polira anafunsa Eliya kuti: “Ndili nanu chiyani inu munthu wa Mulungu woona? Mwabwera kwa ine kudzandikumbutsa cholakwa changa ndi kudzapha mwana wanga.” (1 Maf. 17:17, 18) Kodi mayiyu ankatanthauza chiyani ponena zimenezi?
Kodi mwina anakumbukira zinthu zina zimene analakwitsa m’mbuyomo zomwe zinkavutitsa chikumbumtima chake? Kodi ankaganiza kuti imfa ya mwana wakeyo ndi chilango chochokera kwa Mulungu ndipo Eliyayo anatumidwa kudzapereka chilangocho? Baibulo silinena chilichonse pa nkhaniyi koma mfundo ndi yakuti: Mayi wamasiyeyu sanaimbe mlandu Mulungu pa vuto lakeli.
Eliya ayenera kuti anamva chisoni kwambiri kuona mwanayo atamwalira komanso kumva mayiyo akunena kuti iye anabwera kudzapha mwana wake. Ndiyeno Eliya anatenga mwana wakufayo n’kupita naye m’chipinda chapamwamba komwe anakafuulira Yehova kuti: “Inu Yehova Mulungu wanga, kodi mukuchitiranso zoipa mkazi wamasiye amene ndikukhala naye monga mlendo wake, mwa kupha mwana wake?” Eliya ankadera nkhawa kuti dzina la Mulungu likhoza kunyozeka ngati Mulunguyo atalola kuti vuto la mayi wokoma mtimayu lipitirire. Choncho anachonderera Mulungu kuti: “Inu Yehova Mulungu wanga, chonde chititsani kuti moyo wa mwanayu ubwerere mwa iye.”—1 Maf. 17:20, 21.
“TAONA, MWANA WAKO ALI MOYO”
Yehova anayankha pempheroli. Anatero chifukwa chakuti mkazi wamasiyeyu anapereka chakudya kwa mneneri wa Mulungu ndipo anasonyeza chikhulupiriro. Zikuoneka kuti Mulungu analola kuti mwanayu amwalire podziwa kuti adzamuukitsa ndipo ngati atatero zidzapereka chiyembekezo kwa anthu ena m’tsogolo. Ndipotu m’Baibulo, imeneyi ndi nkhani yoyamba yofotokoza za kuuka kwa akufa. Choncho Eliya atachonderera kwambiri, Yehova anaukitsa mwanayo. Kodi mukuganiza kuti mayiyo anamva bwanji pamene Eliya anamuuza kuti “Taona, mwana wako ali moyo”? Zitatero, mayiyu anauza Eliya kuti: “Tsopano ndadziwadi kuti ndinu munthu wa Mulungu ndipo mawu a Yehova amene ali m’kamwa mwanu ndi oona.”—1 Maf. 17:22-24.
Nkhani ya mkazi wamasiyeyu imathera pomwepa. Koma popeza Yesu anamutchulanso, ayenera kuti ankatumikira Yehova mokhulupirika pa zaka zomaliza za moyo wake. (Luka 4:25, 26) Nkhani imeneyi ikusonyeza kuti Yehova amadalitsa anthu amene amachitira atumiki ake zabwino. (Mat. 25:34-40) Ikusonyezanso kuti Yehova amapereka zinthu zofunika kwa atumiki ake ngakhale pamene zinthu zafika poipa kwambiri. (Mat. 6:25-34) Imatithandizanso kudziwa kuti Yehova ali ndi mphamvu zoukitsa akufa ndipo amafunitsitsa kuchita zimenezi. (Mac. 24:15) Izitu ndi zifukwa zomveka zotichititsa kukumbukira mkazi wamasiye wa ku Zarefati.


text:
Ntchito Yomasulira Mabuku ku Mexico ndi ku Central America
Pali anthu 290 amene akumasulira mabuku m’mayiko 6 ku Mexico ndi ku Central America m’zinenero zoposa 60. N’chifukwa chiyani akumasulira mabuku m’zinenero zonsezi? N’chifukwa chakuti anthu akamawerenga mabuku othandiza pophunzira Baibulo m’zinenero zawo, zimene akuwerengazo zimawafika pamtima.
Omasulira ena amene ankagwirira ntchitoyi ku ofesi ya Mboni za Yehova ya mumzinda wa Mexico City, anawasamutsira kumadera kumene kuli anthu olankhula zinenerozo. Anachita izi pofuna kuti azimasulira mogwirizanadi ndi mmene anthu a chinenerocho amalankhulira. Zimenezi zathandiza kwambiri chifukwa omasulira amalankhulana ndi anthu amene amawerenga zimene akumasulirazo. Choncho amadziwa bwino zimene anganene kuti anthuwo asavutike kumva.
Kodi omasulira mabuku akumva bwanji kugwira ntchito m’madera atsopanowa? Federico, yemwe amamasulira mabuku m’Chinawato cha ku Guerrero ananena kuti: “Kwa zaka zonse 10 zimene ndinkagwirira ntchitoyi mumzinda wa Mexico City, ndinapeza banja limodzi lokha lolankhula chinenero chimene ndikumasulira. Koma panopa, pafupifupi anthu onse a m’matawuni oyandikana ndi maofesi athu omasulirira mabuku amalankhula chinenerochi.”
Karin, amamasulira mabuku m’chinenero cha kumpoto kwa Germany. Iye amakhala pa ofesi yomwe ili ku Mexico m’chigawo cha Chihuahua. Iye ananena kuti: “Kukhala kuno limodzi ndi anthu amene amalankhula chinenero chimene ndikumasulira kwandithandiza kuti ndizidziwa mmene anthuwa amalankhulira. Malo amene tikukhala komanso kugwirira ntchito ali m’tauni yaing’ono ndipo ndimati ndikasuzumira pawindo, ndimatha kuona anthu amene apindule ndi ntchito yomasulira imene tikugwira.”
Neyfi, yemwe panopa akukhala ku ofesi yomasulirira mabuku yomwe ili ku Mérida m’dziko la Mexico, ananena kuti: “Tikamachititsa maphunziro a Baibulo m’Chimaya, timadziwa mawu amene anthu olankhula chinenerochi amawavuta kumva. Ndiye tikamamasulira, timaganizira njira zimene tingafotokozere mawu otere kuti anthu aziwamva mosavuta.”
Anthu amapindula kwambiri akamawerenga mabuku omwe amasuliridwa m’chinenero chawo. Chitsanzo pa nkhaniyi ndi zimene zinachitikira a Elena omwe chinenero chawo chobadwira ndi Chitilapeniki. Kwa zaka 40, nthawi zonse ankapita ku misonkhano ya Mboni za Yehova. Koma sankamvetsa zimene ankaphunzira chifukwa misonkhanoyi inkachitikira m’Chisipanishi. Iwo ananena kuti: “Ndinkangoti bola ndikupezeka pamisonkhano basi.” Koma ataphunzira Baibulo pogwiritsa ntchito timabuku ta Chitilapeniki, anayamba kukonda kwambiri Mulungu moti anabatizidwa mu 2013 posonyeza kuti adzipereka kwa iye. Poyamikira, a Elena ananena kuti, “Ndikuthokoza Yehova pondithandiza kumvetsa Baibulo.”
Onaninso
Kodi Ntchito Yolemba Ndiponso Kumasulira Mabuku Athu Imayenda Bwanji?
Timasindikiza mabuku m’zinenero zoposa 700. N’chifukwa chiyani timamasulira mabuku athu m’zinenero zambiri?


text:
GALAMUKANI! OCTOBER 2014
Kodi Mumaonera Chiyani Kuti Munthu Zikumuyendera?
Kodi ndi kungotsatira maloto anu? Kapena kuyesetsa kupeza chilichonse chimene mtima wanu ukufuna? Nanga kumatanthauza chiyani makamaka?
Kodi Mumaonera Chiyani Kuti Munthu Zikumuyendera?
Zimakhala zopanda phindu ngati munthu akungoganiza kuti zinthu zikumuyendera koma zisakumuyendera
Ndani Amene Mungati Zinthu Zikumuyenderadi?
Dziwani ngati mumatha kusiyanitsa ngati munthu zikumuyenderadi kapena ayi, pogwiritsa ntchito zitsanzo 4.
Kodi Mungatani Kuti Zinthu Zizikuyenderani Bwino?
Mfundo 5 zimene zingakuthandizeni kuti zinthu zizikuyenderani bwino.
Zochitika Padzikoli
Nkhani zake ndi monga: kuipa kopereka malowolo ochepa, zigawenga zapamadzi komanso mbalame zimene zimauluka mtunda wautali.
Mungatani Kuti Musamagonje Mukakumana ndi Mayesero?
Mwamuna komanso mkazi weniweni amatha kupewa mayesero. Werengani nkhaniyi kuti mudziwe zinthu 6 zimene zingakuthandizeni kusagonja mukamayesedwa komanso kuti musakhale ndi nkhawa chifukwa chodziwa kuti mwagonja.
Dziko la Belize
Dziko la Belize ndiye loyambirira kukhala ndi malo otetezera nyama za ngati akambuku ndipo ndi dziko lachiwiri lomwe lili ndi zomera za mtundu wa coral reef zazikulu kwambiri.
Alimi Odziwa Kusamalira Nkhalango
Mileme ya m’nkhalango, yomwe imadziwikanso kuti nkhandwe zouluka, imathandiza kuti nkhalango zisathe.
Zifaniziro
Kodi Akhristu oyambirira ankagwiritsa ntchito zifaniziro polambira?
Miyendo ya Hatchi
N’chifukwa chiyani akatswiri sangathe kutengera miyendo yake?


text:
MUTU 13
Zimene Yesu Anachita Atayesedwa
MATEYU 4:1-11 MALIKO 1:12, 13 LUKA 4:1-13
YESU ANAYESEDWA NDI SATANA
Yesu atangobatizidwa, mzimu wa Mulungu unamutsogolera kupita kuchipululu cha Yudeya. Pa nthawiyi, Yesu anali ndi zinthu zambiri zoti aziganizire. Mwina mukukumbukira kuti pa nthawi imene ankabatizidwa, “kumwamba kunatseguka.” (Mateyu 3:16) Zimenezi zinachititsa kuti akumbukire zimene anaphunzira komanso zimene ankachita ali kumwamba. Mpake kuti analidi ndi zambiri zoti aziganizire.
Yesu anakhala m’chipululu masiku 40, usana ndi usiku. Pa nthawi yonseyi sankadya chilichonse. Kenako Yesu atamva njala kwambiri, Satana Mdyerekezi anabwera kudzamuyesa ndipo ananena kuti: “Ngati ndinudi mwana wa Mulungu, uzani miyala iyi kuti isanduke mitanda ya mkate.” (Mateyu 4:3) Yesu anakana kuchita zimene anamuuzazo chifukwa ankadziwa kuti kunali kulakwa kugwiritsa ntchito mphamvu zake zotha kuchita zozizwitsa n’cholinga choti angokwaniritsa zofuna zake.
Koma Mdyerekezi sanalekere pomwepo. Anayesanso njira ina. Anamuuza Yesu kuti adziponye kuchokera pakhoma la mpanda wa kachisi. Koma Yesu anakana kuchita zinthu modzionetsera. Pogwiritsira ntchito Malemba, Yesu anasonyeza kuti n’kulakwa kuyesa Mulungu mwa njira imeneyi.
Kenako Mdyerekezi anayesanso Yesu kachitatu pomuonetsa “maufumu onse a padziko ndi ulemerero wawo.” Kenako anamuuza kuti: “Ndikupatsani zinthu zonsezi ngati mutangogwada pansi n’kundiweramira kamodzi kokha.” Nthawi yomweyo Yesu anakana ndipo ananena kuti: “Choka Satana!” (Mateyu 4:8-10) Yesu sanalole kuchita zinthu zoipa chifukwa ankadziwa kuti ndi Yehova yekha amene ayenera kutumikiridwa. Iye anasankha kukhala wokhulupirika kwa Mulungu.
Kodi tikuphunzira chiyani pa zimene zinachitikazi? Zimene zinachitikazi zikusonyeza kuti Satana ndi weniweni osati khalidwe linalake loipa ngati mmene anthu ena amaganizira. Iye alipodi kungoti sitingamuone. Komanso zikusonyeza kuti maulamuliro onse apadziko lapansi ali m’manja mwa Mdyerekezi. Ndiye n’chifukwa chiyani tinganene kuti zimene Satana anachita pofuna kum’patsa Yesu maulamulirowa kunali kumuyesa?
Tikutero chifukwa chakuti Mdyerekezi ananena kuti akhoza kupatsa Yesu maulamuliro onse apadziko lapansi ngati atangomugwadira n’kumuweramira kamodzi kokha. Masiku anonso Mdyerekezi angagwiritse ntchito njira imeneyi pofuna kutiyesa. Akhoza kutiyesa potipatsa mwayi wokhala ndi chuma, udindo wapamwamba kapena kukhala munthu wotchuka m’dzikoli. Choncho ndi nzeru kutsatira chitsanzo cha Yesu pokhala okhulupirika kwa Mulungu ngakhale titayesedwa bwanji. Koma kumbukirani kuti Mdyerekezi anamusiya Yesu “kufikira nthawi ina yabwino.” (Luka 4:13) Ndi zimenenso angachite kwa ifeyo, choncho ndi bwino kukhala tcheru nthawi zonse.
Onaninso
Mungatani Kuti Musamagonje Mukakumana ndi Mayesero?
Mwamuna komanso mkazi weniweni amatha kupewa mayesero. Werengani nkhaniyi kuti mudziwe zinthu 6 zimene zingakuthandizeni kusagonja mukamayesedwa komanso kuti musakhale ndi nkhawa chifukwa chodziwa kuti mwagonja.


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
7 M’chaka choyamba cha ulamuliro wa Belisazara+ mfumu ya Babulo, Danieli analota maloto ndipo anaona masomphenya atagona pabedi lake.+ Pa nthawi imeneyo, analemba zimene analotazo,+ ndipo anafotokoza nkhani yonseyo.
2 Iye anati:
“M’masomphenya ausiku, ndinaona mphepo zinayi+ zakumwamba zikuvundula nyanja yaikulu.+
3 Zilombo zinayi zikuluzikulu+ zinali kutuluka m’nyanjayo,+ ndipo chilichonse chinali chosiyana ndi chinzake.+
4 “Chilombo choyamba chinali chooneka ngati mkango+ ndipo chinali ndi mapiko a chiwombankhanga.+ Ndinapitiriza kuchiyang’ana kufikira pamene mapiko ake anathotholedwa. Ndiyeno anachitukula padziko lapansi+ ndipo anachiimiritsa ndi miyendo iwiri ngati munthu. Kenako chinapatsidwa mtima wa munthu.+
5 “Ndinaonanso chilombo china chachiwiri, chooneka ngati chimbalangondo.+ Chinali chotukuka mbali imodzi+ ndipo m’kamwa mwake munali nthiti zitatu pakati pa mano ake. Chilombochi chinauzidwa kuti, ‘Nyamuka, idya nyama yambiri.’+
6 “Pambuyo pa zimenezi, ndinaona chilombo china chooneka ngati kambuku+ koma chinali ndi mapiko anayi a mbalame pamsana pake. Chilombochi chinali ndi mitu inayi+ ndipo chinapatsidwa ulamuliro.
7 “Kenako ndinaonanso m’masomphenya ausiku chilombo chachinayi, choopsa kwambiri ndiponso chochititsa mantha komanso champhamvu kwambiri.+ Chinali ndi mano akuluakulu achitsulo ndipo chinali kudya ndi kuphwanyaphwanya chilichonse chimene chinali nacho pafupi. Zotsala chinali kuzipondaponda ndi mapazi ake. Chinali chosiyana ndi zilombo zina zonse zimene ndinaona poyamba ndipo chinali ndi nyanga 10.+
8 Pamene ndinali kuyang’anitsitsa nyangazo, ndinaona kuti nyanga ina yaing’ono yamera+ pakati pa nyangazo. Nyanga zitatu pa nyangazi zinazulidwa pamalo amene nyanga yaing’onoyo inamera. Nyangayi inali ndi maso ngati a munthu, ndipo inali ndi pakamwa polankhula mawu odzitukumula.+
9 “Ndiyeno ndinapitiriza kuyang’ana kufikira pamene mipando yachifumu inaikidwa+ ndipo Wamasiku Ambiri+ anakhala pa mpando wake wachifumu. Zovala zake zinali zoyera kwambiri.+ Tsitsi lake linali looneka ngati ubweya wa nkhosa woyera.+ Mpando wake wachifumu unali kuyaka moto walawilawi,+ ndipo mawilo a mpandowo anali kuyaka moto.+
10 Mtsinje wa moto unali kuyenda kuchokera kwa iye.+ Panali atumiki okwana miliyoni imodzi amene anali kumutumikira nthawi zonse,+ ndi atumiki enanso mamiliyoni 100 amene anali kuimirira pamaso pake nthawi zonse.+ Bwalo la milandu+ linakhala pansi, ndipo mabuku anatsegulidwa.
11 “Pa nthawi imeneyo, ndinapitirizabe kuyang’ana chifukwa ndinali kumva mawu odzitukumula amene nyanga ija inali kulankhula.+ Ndinapitirizanso kuyang’ana kufikira pamene chilombocho chinaphedwa ndipo thupi lake linaponyedwa pamoto n’kuwonongedwa.+
12 Koma zilombo zinazo+ anazilanda ulamuliro, ndipo anazilola kukhalapo kwa kanthawi.+
13 “Ndiyeno m’masomphenya ausikuwo, ndinaonanso wina wooneka ngati mwana wa munthu+ akubwera m’mitambo.+ Iye analoledwa kufika kwa Wamasiku Ambiri uja,+ ndipo anamubweretsa pafupi kwambiri ndi Iye.+
14 Kenako anamupatsa ulamuliro,+ ulemerero,+ ndi ufumu+ kuti anthu a mitundu yosiyanasiyana, olankhula zinenero zosiyanasiyana azimutumikira.+ Ulamuliro wake udzakhalapo mpaka kalekale ndipo sudzatha. Ufumu wake sudzawonongedwa.+
15 “Tsopano ineyo Danieli, ndinavutika kwambiri mumtima chifukwa cha zimenezi ndipo ndinachita mantha ndi masomphenya amene ndinaona.+
16 Ndinayandikira mmodzi mwa amene anali ataimirira kuti ndimufunse tanthauzo la zonsezi.+ Choncho iye anandifotokozera kumasulira kwa nkhani zimenezi, kuti:
17 “‘Popeza zilombo zikuluzikulu zimenezi zilipo zinayi,+ pali mafumu anayi amene adzauka padziko lapansi.+
18 Koma oyera+ a Wamkulukulu+ adzalandira ufumu ndipo adzatenga ufumuwo+ mpaka kalekale, ku nthawi zosatha.’
19 “Ndiyeno ndinali ndi chidwi chofuna kudziwa zambiri zokhudza chilombo chachinayi chija, chimene chinali chosiyana ndi zina zonse. Chilombo chimenechi chinali choopsa kwambiri. Mano ake anali achitsulo, zikhadabo zake zinali zamkuwa, ndipo chinali kudya zinthu ndi kuziphwanyaphwanya. Zotsala chinali kuzipondaponda ndi mapazi ake.+
20 Ndinafunanso kudziwa za nyanga 10 zimene zinali pamutu pake+ ndi nyanga ina+ imene inamera, imene inachititsa kuti nyanga zitatu zigwe.+ Nyanga imeneyi inali ndi maso ndi pakamwa polankhula mawu odzitukumula+ ndipo inali kuoneka yaikulu kuposa zinzake zija.
21 “Ndinapitirizabe kuyang’ana pamene nyangayo inathira nkhondo pa oyera ndipo inali kuwagonjetsa,+
22 kufikira Wamasiku Ambiri+ anabwera ndipo anapereka chiweruzo chokomera oyera a Wamkulukulu.+ Tsopano nthawi yoti oyerawo atenge ufumuwo inakwana, ndipo anautengadi.+
23 “Ndiyeno iye anandiuza kuti, ‘Ponena za chilombo chachinayi chimenechi, pali ufumu wachinayi umene udzakhalapo padziko lapansi. Udzakhala wosiyana ndi maufumu ena onse. Udzadya dziko lonse lapansi ndipo udzalipondaponda ndi kuliphwanyaphwanya.+
24 Ponena za nyanga 10 zija, mu ufumuwo mudzatuluka mafumu 10.+ Kenako mudzatulukanso mfumu ina pambuyo pa mafumu amenewa. Mfumuyo idzakhala yosiyana ndi oyambawa+ ndipo idzagonjetsa mafumu atatu.+
25 Idzalankhula mawu otsutsana ndi Wam’mwambamwamba+ ndipo idzazunza mosalekeza oyera a Wamkulukulu.+ Idzafuna kusintha nthawi+ ndiponso lamulo+ ndipo oyerawo adzaperekedwa m’manja mwake kwa nthawi imodzi, nthawi ziwiri, ndi hafu ya nthawi.+
26 Bwalo la milandulo linakhala pansi,+ ndipo pamapeto pake mfumuyo anailanda ulamuliro kuti aifafanize ndi kuiwonongeratu.+
27 “‘Ufumu, ulamuliro, ndi ulemerero wa maufumu a padziko lonse lapansi zinaperekedwa kwa oyera a Wamkulukulu.+ Ufumu wawo+ udzakhalapo mpaka kalekale ndipo maulamuliro onse adzawatumikira ndi kuwamvera.’+
28 “Nkhani imeneyi yathera pamenepa. Tsopano ineyo Danieli, ndinachita mantha kwambiri moti ndinakhala ngati ndakomoka. Koma nkhaniyi ndinaisunga mumtima mwanga.”+
Patsani ena
Patsani ena
Danieli 7
Baibulo la Dziko Latsopano la Malemba Opatulika
https://www.jw.org/finder?docid=1011452&Book=27&Chapter=7&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D27%26Chapter%3D7%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
7 Mawu amene Yehova anauza Yeremiya ndi awa:
2 “Imirira pachipata cha nyumba ya Yehova, ndi kulengeza kuti,+ ‘Tamverani mawu a Yehova nonsenu okhala mu Yuda, amene mumalowa pazipata izi kuti mukagwadire Yehova.
3 Yehova wa makamu, Mulungu wa Isiraeli wanena kuti: “Konzani njira zanu ndiponso zochita zanu kuti zikhale zabwino, ndipo ndidzachititsa anthu inu kukhalabe m’dziko lino.+
4 Musamakhulupirire mawu achinyengo+ ndi kunena kuti, ‘Nyumba izi ndizo kachisi wa Yehova, inde ndi kachisi wa Yehova, ndithudi ndi kachisi wa Yehova!’
5 Ngati mungakonze njira zanu ndi zochita zanu kuti zikhale zabwino, mukamaweruza molungama pakati pa munthu ndi mnzake,+
6 ngati simudzapondereza mlendo wokhala pakati panu, mwana wamasiye ndi mkazi wamasiye,+ komanso ngati simudzakhetsa magazi a munthu wopanda mlandu m’dziko lino,+ ndiponso ngati simudzatsatira milungu ina, zimene zingakubweretsereni tsoka,+
7 inenso ndidzachititsa kuti mukhalebe m’dziko lino, dziko limene ndinapatsa makolo anu, ndipo mudzakhalamo mpaka kalekale.”’”+
8 “Inu mukukhulupirira mawu achinyengo, koma simudzapezapo phindu lililonse.+
9 Kodi mungamabe,+ kupha,+ kuchita chigololo,+ kulumbira monama,+ kufukiza nsembe zautsi kwa Baala+ ndi kutsatira milungu ina imene simunali kuidziwa,+
10 kenako n’kubwera kudzaima pamaso panga m’nyumba iyi, imene yatchedwa ndi dzina langa+ n’kumanena kuti, ‘Ndithudi tidzapulumutsidwa,’ ngakhale mukuchita zinthu zonyansa zonsezi?
11 Kodi nyumba iyi, imene yatchedwa ndi dzina langa,+ mwayamba kuiona ngati phanga la achifwamba?+ Inetu ndaona zimene mukuchita,” watero Yehova.+
12 “‘Pitani ku Silo,+ kumalo kumene poyamba kunali dzina langa,+ ndipo mukaone zimene ndinachitira malowo chifukwa cha kuipa kwa anthu anga Aisiraeli.+
13 Tsopano chifukwa chakuti mwapitiriza kuchita ntchito zimenezi,’ watero Yehova, ‘ndipo ndinali kukulankhulani nthawi zonse, kudzuka m’mamawa ndi kukulankhulani,+ koma inu osamva,+ kukuitanani koma inu osandiyankha,+
14 ndidzachita zofanana ndi zimene ndinachita ku Silo.+ Ndidzachita zimenezi panyumba imene ikutchedwa ndi dzina langa,+ imene inu mukuidalira,+ ndiponso malo amene ndinapatsa inu ndi makolo anu.
15 Ine ndidzakuthamangitsani, kukuchotsani pamaso panga,+ ngati mmene ndinathamangitsira abale anu onse, mbadwa zonse za Efuraimu.’+
16 “Tsopano iwe usawapempherere anthu awa, kapena kuwalirira kwa ine mochonderera. Usawaperekere pemphero, kapena kuwapemphera mochonderera,+ chifukwa ine sindidzakumvetsera.+
17 Kodi sukuona zimene akuchita m’mizinda ya Yuda ndi m’misewu ya Yerusalemu?+
18 Ana aamuna akutola nkhuni, abambo akuyatsa moto ndipo akazi akukanda ufa kuti apange makeke okapereka nsembe kwa ‘mfumukazi yakumwamba.’+ Ndipo akuthira pansi nsembe zachakumwa+ kwa milungu ina kuti andikhumudwitse.+
19 ‘Kodi iwo akukhumudwitsa ine?’ watero Yehova.+ ‘Kodi iwo sakudzikhumudwitsa okha kuti achite manyazi pankhope zawo?’+
20 Choncho Yehova, Ambuye Wamkulu Koposa, wanena kuti, ‘Taonani! Mkwiyo wanga ndi ukali wanga zikutsanulidwa pamalo awa,+ pamunthu, pachiweto, pamtengo wakuthengo,+ ndi pachipatso chilichonse chochokera m’nthaka yawo, ndipo udzayaka moti sudzazimitsidwa.’+
21 “Yehova wa makamu, Mulungu wa Isiraeli, wanena kuti, ‘Wonjezerani nsembe zanu zopsereza zathunthuzo pansembe zanu zinazo ndipo muzidye nokha.+
22 Chifukwatu makolo anu, pamene ndinali kuwatulutsa m’dziko la Iguputo, sindinawauze kapena kuwalamula kuti azipereka nsembe zopsereza zathunthu ndi nsembe zina.+
23 Koma ndinawalamula kuti: “Muzimvera mawu anga,+ ndipo ndidzakhala Mulungu wanu,+ inuyo mudzakhala anthu anga. Muziyenda m’njira+ imene ndidzakulamulani, kuti zinthu zikuyendereni bwino.”’+
24 Koma iwo sanamvere kapena kutchera khutu,+ ndipo anapitiriza kuyenda mwa zofuna zawo, mwa kuuma kwa mtima wawo woipawo,+ mwakuti anali kuyenda mobwerera m’mbuyo osati mopita patsogolo,+
25 kuchokera tsiku limene makolo anu anatuluka m’dziko la Iguputo kufikira lero.+ Ndinapitiriza kukutumizirani atumiki anga onse aneneri, tsiku ndi tsiku ndinali kudzuka m’mawa kwambiri ndi kuwatumiza.+
26 Koma iwo sanandimvere kapena kutchera khutu lawo.+ M’malomwake anapitiriza kuumitsa khosi lawo,+ ndipo anachita zinthu zoipa kuposa makolo awo.+
27 “Ukawauze mawu onsewa,+ ngakhale kuti sadzakumvera. Ukawaitane ngakhale kuti sadzakuyankha.+
28 Ukawauze kuti, ‘Uwu ndiwo mtundu umene anthu ake sanamvere mawu a Yehova Mulungu wawo,+ ndipo sanamvere chilango.+ Palibe munthu wokhulupirika pakati pawo, ndipo satchulanso n’komwe za kukhulupirika.’+
29 “Meta tsitsi lako lalitalilo ndi kulitaya.+ Ukwere pamapiri opanda mitengo ndi kuimba nyimbo yoimba polira pamenepo,+ pakuti Yehova wakana+ ndi kusiya mbadwo wa anthu amene wawakwiyira.+
30 ‘Pakuti ana a Yuda achita zinthu zoipa m’maso mwanga,’ watero Yehova. ‘Aika zinthu zawo zonyansa m’nyumba yotchedwa ndi dzina langa kuti aiipitse.+
31 Iwo amanga malo okwezeka ku Tofeti,+ m’chigwa cha mwana wa Hinomu,+ kuti azitentha ana awo aamuna ndi ana awo aakazi pamoto,+ chinthu chimene sindinawalamule kuchita ndiponso chimene sindinachiganizirepo mumtima mwanga.’+
32 “‘Chotero taonani! Masiku akubwera,’ watero Yehova, ‘pamene sadzatchulanso malowo kuti Tofeti ndiponso chigwa cha mwana wa Hinomu, koma adzawatchula kuti chigwa chopherako anthu.+ Iwo adzaika anthu m’manda ku Tofeti mpaka sikudzakhala malo okwanira.+
33 Mitembo ya anthu awa idzakhala chakudya cha zolengedwa zouluka zam’mlengalenga ndi cha zilombo zakutchire, ndipo sipadzakhala woziopsa.+
34 Pamenepo ndidzathetsa phokoso lachikondwerero, phokoso lachisangalalo, mawu a mkwati ndi mawu a mkwatibwi+ m’mizinda ya Yuda ndi m’misewu ya Yerusalemu pakuti dzikoli lidzakhala litawonongedwa.’”+
Patsani ena
Patsani ena
Yeremiya 7
Baibulo la Dziko Latsopano la Malemba Opatulika
https://www.jw.org/finder?docid=1011452&Book=24&Chapter=7&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D24%26Chapter%3D7%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
Kwa wotsogolera nyimbo pa Maluwa.+ Salimo la Davide.
69 Ndipulumutseni, inu Mulungu, pakuti madzi afika m’khosi.+
2 Ndamila m’matope akuya, mmene mulibe malo oponda.+
Ndalowa m’madzi akuya,
Ndipo mtsinje wa madzi othamanga wandikokolola.+
3 Ndatopa ndi kufuula kwanga,+
Mawu asasa pammero panga.
Maso anga achita mdima poyembekezera Mulungu wanga.+
4 Anthu amene amadana nane popanda chifukwa achuluka kuposa tsitsi la m’mutu mwanga.+
Amene akufuna kunditsitsira kuli chete, chifukwa chodana nane popanda chifukwa, achuluka kwambiri.+
Ngakhale kuti sindine wakuba, anandikakamiza kubweza zinthu zimene zinabedwa.
5 Inu Mulungu, mwadziwa kupusa kwanga,
Ndipo kupalamula kwanga sikunabisike kwa inu.+
6 Onse amene akuyembekezera inu asachite manyazi chifukwa cha ine,+
Inu Ambuye Wamkulu Koposa, Yehova wa makamu.+
Onse amene akufunafuna inu, asanyazitsidwe chifukwa cha ine,+
Inu Mulungu wa Isiraeli.+
7 Ine ndanyamula chitonzo chifukwa cha inu,+
Manyazi aphimba nkhope yanga.+
8 Ndadzipatula pakati pa abale anga,+
Ndipo ndakhala mlendo pakati pa ana aamuna a mayi anga.+
9 Pakuti kudzipereka kwambiri panyumba yanu kwandidya,+
Ndipo mnyozo wa anthu amene akukutonzani wagwa pa ine.+
10 Ndipo ndinalira ndi kusala kudya chifukwa cha moyo wanga,+
Koma anthu anali kungonditonza chifukwa cha zimenezo.+
11 Pamene ndinavala ziguduli,
Ndinakhala ngati mwambi kwa iwo.+
12 Anthu okhala kuchipata anayamba kundidera nkhawa,+
Ndipo anthu amene anali kumwa zakumwa zoledzeretsa anali kundinena mu nyimbo zawo.+
13 Koma ine ndinali kupemphera kwa inu Yehova,+
Pa nthawi yovomerezedwa, inu Mulungu.+
Ndiyankheni mwa kuchuluka kwa kukoma mtima kwanu kosatha, ndipo sonyezani kuti ndinudi mpulumutsi.+
14 Ndipulumutseni m’matope kuti ndisamire.+
Ndipulumutseni kwa anthu odana nane+ ndiponso ku madzi akuya.+
15 Musalole kuti mtsinje wa madzi othamanga undikokolole,+
Kapena kuti madzi akuya andimize,
Kapenanso kuti dzenje lindimeze ndi kutseka pakamwa pake.+
16 Ndiyankheni inu Yehova, pakuti kukoma mtima kwanu kosatha ndi kwabwino.+
Ndicheukireni chifukwa chifundo chanu ndi chochuluka,+
17 Ndipo ine mtumiki wanu musandibisire nkhope yanu.+
Ndiyankheni mwamsanga, chifukwa ndasautsika kwambiri.+
18 Yandikirani moyo wanga ndi kuupulumutsa.+
Ndiwomboleni kwa adani anga.+
19 Inu mwadziwa chitonzo changa, manyazi anga ndi kunyazitsidwa kwanga.+
Onse odana nane ali pamaso panu.+
20 Mtima wanga wasweka chifukwa cha chitonzo, ndipo chilonda chake ndi chosachiritsika.+
Ndinali kuyembekezera kuti wina andimvere chifundo, koma panalibe ndi mmodzi yemwe,+
Ndinali kuyembekezera onditonthoza, koma sanapezeke ngakhale mmodzi.+
21 Koma anandipatsa chomera chakupha kuti ndidye,+
Ndipo anayesa kundimwetsa vinyo wowawasa pamene ndinali ndi ludzu.+
22 Tebulo lawo likhale msampha,+
Ndipo akodwe ndi chilichonse chimene akusangalala nacho.+
23 Maso awo achite mdima kuti asaone,+
Ndipo chititsani miyendo yawo kunjenjemera mosalekeza.+
24 Atsanulireni matemberero anu,+
Ndipo mkwiyo woyaka moto uwagwere.+
25 Msasa wawo wokhala ndi mpanda ukhale bwinja,+
Ndipo m’mahema awo musapezeke munthu wokhalamo.+
26 Pakuti iwo amalondalonda munthu amene inu mwamulanga,+
Ndipo amakamba za ululu wa anthu amene inu mwawalasa.
27 Wonjezerani zolakwa pa zolakwa zawo,+
Ndipo inu musawaone monga olungama.+
28 Afafanizidwe m’buku la anthu amoyo,+
Ndipo iwo asalembedwe m’bukumo pamodzi ndi anthu olungama.+
29 Koma ine ndasautsika ndipo ndikumva kupweteka.+
Inu Mulungu, chipulumutso chanu chinditeteze.+
30 Ndidzatamanda dzina la Mulungu mwa kuimba nyimbo,+
Ndipo ndidzamulemekeza ndi nyimbo zomuyamika.+
31 Zimenezinso zidzasangalatsa kwambiri Yehova kuposa ng’ombe yamphongo,+
Kuposa ng’ombe yamphongo yaing’ono imene ili ndi nyanga, komanso yogawanika ziboda.+
32 Anthu ofatsa adzaona zimenezi ndipo adzakondwera.+
Inu amene mukutumikira Mulungu, mtima wanu ukhalenso ndi moyo.+
33 Pakuti Yehova akumvetsera osauka,+
Ndipo sadzanyoza anthu ake amene ali m’ndende.+
34 Kumwamba ndi dziko lapansi zimutamande,+
Chimodzimodzinso nyanja ndi chilichonse choyenda mmenemo.+
35 Pakuti Mulungu adzapulumutsa Ziyoni,+
Ndipo adzamanga mizinda ya Yuda,+
Iwo adzakhala mmenemo ndi kutenga dzikolo kukhala lawo.+
36 Ana a atumiki ake adzalandira dzikolo monga cholowa chawo,+
Ndipo anthu okonda dzina lake adzakhala mmenemo.+
Patsani ena
Patsani ena
Masalimo 69
Baibulo la Dziko Latsopano la Malemba Opatulika
https://www.jw.org/finder?docid=1011452&Book=19&Chapter=69&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D19%26Chapter%3D69%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
MUTU 16
Yesetsani Kuti Muzilambira Mulungu M’njira Yovomerezeka
Kodi Baibulo limaphunzitsa chiyani pa nkhani yogwiritsa ntchito mafano ndi kulambira mizimu ya makolo?
Kodi Akhristu amawaona bwanji maholide achipembedzo?
Kodi mungafotokozere bwanji anthu ena zimene mumakhulupirira popanda kuwakhumudwitsa?
1, 2. Kodi ndi funso liti limene muyenera kudzifunsa pamene mwatuluka m’chipembedzo chonyenga, ndipo n’chifukwa chiyani funso limeneli lili lofunika?
TIYEREKEZE kuti mwadziwa zoti moyo wanu uli pangozi chifukwa munthu wina wathira poizoni pachitsime chimene mumatungapo madzi. Kodi mungachite chiyani? Mungayesetse nthawi yomweyo kuti mupeze chitsime china cha madzi abwino. Koma ngakhale mutachita zimenezi mungamadzifunsebe kuti, ‘Kodi sindinamwe kale madzi apoizoniwo?’
2 Zimenezi ndi zofanana ndi zomwe zimachitika pa nkhani ya chipembedzo chonyenga. Baibulo limaphunzitsa kuti kulambira konyenga ndi koipitsidwa ndi zinthu zabodza zimene zipembedzo zonyenga zimaphunzitsa komanso miyambo yake. (2 Akorinto 6:17) N’chifukwa chake muyenera kutulukamo mu “Babulo Wamkulu,” yemwe ndi zipembedzo zonse zonyenga. (Chivumbulutso 18:2, 4) Kodi ndi zimene inuyo mwachita? Ngati mwatero, mwachita bwino kwambiri. Komabe kungotuluka m’chipembedzo chonyenga sikokwanira. Pambuyo potuluka, mungachite bwino kudzifunsa kuti, ‘Kodi pali zinthu zina zokhudzana ndi kulambira konyenga zimene ndimachitabe?’ Tiyeni tikambirane zitsanzo zingapo.
KULAMBIRA MAFANO KOMANSO MIZIMU YA MAKOLO
3. (a) Kodi Baibulo limati chiyani pa nkhani yogwiritsa ntchito mafano polambira, ndipo n’chifukwa chiyani ena angavutike kuti ayambe kuona zinthu zimenezi mmene Mulungu amazionera? (b) Kodi muyenera kuchita chiyani ndi chinthu chilichonse chomwe muli nacho chokhudzana ndi kulambira konyenga?
3 Anthu ena akhala ali ndi mafano kapena tiakachisi m’nyumba zawo kwa zaka zambiri. Kodi inunso munali ndi zinthu ngati zimenezi? Ngati munali nazo, n’kutheka kuti panopa mukuona kuti ndi chinthu chachilendo komanso chovuta kupemphera kwa Mulungu popanda kugwiritsira ntchito zimenezo. Mwinanso munkazikonda kwambiri. Komatu Mulungu ndi amene amatiuza njira yoyenera yomulambirira ndipo Baibulo limati Mulungu samafuna kuti tizigwiritsa ntchito mafano pomulambira. (Werengani Ekisodo 20:4, 5; Salimo 115:4-8; Yesaya 42:8; 1 Yohane 5:21) Mungasonyeze kuti mwatsimikiza kuyamba kutumikira Mulungu m’njira yovomerezeka ngati mutawononga zinthu zonse zimene muli nazo zomwe zimagwirizana ndi kulambira konyenga. Muyenera kuyamba kuziona kuti ndi ‘zonyansa’ ngati mmene Yehova amazionera.—Deuteronomo 27:15.
4. (a) Kodi tikudziwa bwanji kuti kulambira mizimu ya makolo n’kosathandiza? (b) N’chifukwa chiyani Yehova analetsa anthu ake kuti asamachite zilizonse zokhudzana ndi kukhulupirira mizimu?
4 Kulambira mizimu ya makolo n’kofala m’zipembedzo zonyenga. Ena asanaphunzire Baibulo, ankakhulupirira kuti akufa amakakhala kudziko la mizimu ndipo angathe kuthandiza anthu amoyo kapena kuwavulaza. N’kutheka kuti mwina inunso munkachita nawo zinthu zosangalatsa mizimu ya akufa. Koma monga mmene munaphunzirira m’Mutu 6, akufa sakhala ndi moyo kwinakwake. Choncho kuyesa kulankhulana nawo n’kosathandiza. Mauthenga alionse amene amaoneka ngati ndi ochokera kwa anthu amene anamwalira amakhala akuchokera kwa ziwanda. N’chifukwa chake Yehova analetsa Aisiraeli kuti asamayese kulankhula ndi anthu akufa kapena kuchita zinthu zilizonse zokhudzana ndi kukhulupirira mizimu.—Werengani Deuteronomo 18:10-12.
5. Kodi muyenera kuchita chiyani ngati m’mbuyomu munkagwiritsa ntchito mafano kapena kulambira mizimu ya makolo?
5 Kodi muyenera kuchita chiyani ngati m’mbuyomu munkagwiritsa ntchito mafano kapena kulambira mizimu ya makolo? Muyenera kuwerenga ndi kuganizira mozama nkhani za m’Baibulo zimene zimasonyeza mmene Mulungu amaonera zinthu zimenezi. Muyeneranso kupemphera kwa Yehova tsiku lililonse kuti akuthandizeni kumulambira m’njira yovomerezeka komanso kuti muziona zinthu mmene iyeyo amazionera.—Yesaya 55:9.
AKHRISTU OYAMBIRIRA SANKAKONDWERERA KHIRISIMASI
6, 7. (a) Kodi pa Khirisimasi anthu amati amakumbukira chiyani, nanga Akhristu oyambirira ankakondwerera nawo Khirisimasi? (b) M’nthawi ya Akhristu oyambirira, kodi ndi anthu ati amene ankachita zikondwerero zokumbukira tsiku lobadwa?
6 Kulambira kwathu kungaipitsidwe ndi chipembedzo chonyenga ngati timachita nawo maholide otchuka. Mwachitsanzo, taganizirani za Khirisimasi. Pafupifupi zipembedzo zonse zomwe zimati ndi zachikhristu zimanena kuti Khirisimasi ndi chikondwerero chokumbukira kubadwa kwa Yesu Khristu. Koma palibe umboni uliwonse umene umasonyeza kuti ophunzira a Yesu ankachita Khirisimasi. Buku lina linati: “Kwa zaka 200 kuchokera pamene Yesu anabadwa, palibe munthu amene ankadziwa tsiku lenileni limene Yesuyo anabadwa ndipo ndi anthu ochepa kwambiri amene ankafuna kulidziwa.”—Sacred Origins of Profound Things.
7 N’kutheka kuti ophunzira a Yesu ankadziwa tsiku lenileni limene iye anabadwa, komabe iwo sakanachita mwambo uliwonse wokumbukira tsikuli. Chifukwa chiyani tikutero? Chifukwa malinga ndi zimene buku lina linanena, “Akhristu oyambirira ankaona kuti kukondwerera tsiku limene munthu anabadwa unali mwambo wachikunja.” (The World Book Encyclopedia) Zikondwerero zokumbukira tsiku lobadwa zimene zimatchulidwa m’Baibulo ndi za mafumu awiri omwe sankalambira Yehova. (Genesis 40:20; Maliko 6:21) Kale anthu akunja ankasangalaliranso masiku amene milungu yawo inabadwa. Mwachitsanzo, pa 24 May, anthu aku Roma ankakumbukira kubadwa kwa mulungu wawo wamkazi dzina lake Diana. Tsiku lotsatira, ankakumbukira kubadwa kwa dzuwa limene ankalilambira ngati mulungu ndipo ankamutchula kuti Apollo. Choncho zikondwerero za tsiku lobadwa zinkachitika ndi anthu achikunja osati Akhristu.
8. Kodi zikondwerero za tsiku lobadwa zikugwirizana bwanji ndi kukhulupirira mizimu? Fotokozani.
8 Palinso chifukwa china chomwe chinkachititsa kuti Akhristu oyambirira asamachite mwambo wokumbukira tsiku limene Yesu anabadwa. Ophunzirawo ayenera kuti ankadziwa zoti kukumbukira tsiku lobadwa n’kogwirizana ndi kukhulupirira mizimu. Mwachitsanzo, Agiriki komanso Aroma ambiri ankakhulupirira kuti pa nthawi imene munthu aliyense akubadwa pankabwera mzimu winawake ndipo mzimuwo unkamuteteza moyo wake wonse. Buku lina linati: “Mzimu umenewu unkakhala pachibale ndi mulungu amene anabadwanso pa tsiku ngati lomwelo.” (The Lore of Birthdays) Yehova sangasangalale ndi mwambo uliwonse umene ungasonyeze ngati kuti pali mgwirizano pakati pa Yesu ndi zokhulupirira mizimu. (Yesaya 65:11, 12) Ndiye kodi anthu anayamba bwanji kukondwerera Khirisimasi?
KODI KHRISIMASI INAYAMBA BWANJI?
9. Kodi n’chiyani chinachititsa kuti anthu ayambe kunena kuti Yesu anabadwa pa 25 December?
9 Anthu anayamba kukumbukira tsiku la kubadwa kwa Yesu pa 25 December patadutsa zaka mahandiredi ambiri iye atabwerera kumwamba. Koma limeneli si tsiku limene Yesu anabadwa. * Ndiye kodi anthu anasankha bwanji tsiku la 25 December? Anthu ena amene ankati ndi Akhristu anayamba kuona kuti “zingakhale bwino tsiku lobadwa la Yesu litafanana ndi tsiku limene Aroma ankachita mwambo wachikunja” wokumbukira kubadwa kwa dzuwa. (The New Encyclopædia Britannica) Nthawi yozizira, pamene dzuwa silinkatentha kwenikweni, anthu achikunja ankachita zikondwerero zosiyanasiyana n’cholinga choti dzuwa libwerere kumene lapita. Iwo ankakhulupirira kuti pa 25 December m’pamene dzuwa linkayamba ulendo wake wobwerera. Pofuna kukopa anthu achikunjawo kuti alowe Chikhristu, atsogoleri achipembedzo anasintha chikondwerero chimenechi kuti chizioneka ngati chachikhristu. *
10. N’chifukwa chiyani kale anthu ena sankachita nawo Khirisimasi?
10 Anthu anazindikira kalekale kuti Khirisimasi inachokera ku miyambo yachikunja. Pozindikira zimenezi, dziko la England komanso mayiko ena a ku America anakhazikitsa lamulo loletsa mwambowu m’zaka za m’ma 1600. Aliyense amene sankapita kuntchito pa tsiku la Khirisimasi ankamulipilitsa. Koma pasanapite nthawi, mwambowu unayambiranso ndipo panawonjezereka miyambo ina. Khirisimasi inayambiranso kukhala mwambo wotchuka, ndipo zidakali choncho m’mayiko ambiri mpaka pano. Komabe, anthu amene amafuna kusangalatsa Mulungu samakondwerera Khirisimasi kapena mwambo wina uliwonse umene unachokera ku miyambo yachikunja. *
KODI PALI VUTO NDI MMENE ZINAYAMBIRA?
11. N’chifukwa chiyani anthu ena amaona kuti kuchita nawo maholide ena kulibe vuto, koma kodi n’chiyani chimene tiyenera kuganizira kwambiri?
11 Ena amavomereza kuti Khirisimasi ndiponso maholide ena zinayambira ku miyambo yachikunja koma amaonabe kuti palibe vuto kuchita maholide amenewa. Ndipotu anthu ambiri akamachita maholidewa samaganizira n’komwe kuti zimene akuchitazo n’zogwirizana ndi kulambira konyenga. Iwo amaona kuti maholide amenewa amawapatsa mpata wocheza ndi mabanja awo. Kodi nanunso mumaona kuti maholide amenewa ndi abwino chifukwa amakupatsani mpata wocheza ndi banja lanu? Ngati ndi choncho, ndiye kuti mumavutika kutsatira zimene kulambira koona kumafuna chifukwa chokonda banja lanu, osati chifukwa chokonda kulambira konyenga. Dziwani kuti Yehova, amene anayambitsa banja, amafuna kuti muzisangalala ndi achibale anu. (Aefeso 3:14, 15) Koma ndi bwino kucheza ndi banja lanu mukuchita zinthu zimene Mulungu amasangalala nazo. Mtumwi Paulo anafotokoza za chinthu chimene tiyenera kuganizira kwambiri tikamapanga zinthu. Iye anati: “Nthawi zonse muzitsimikiza kuti chovomerezeka kwa Ambuye n’chiti.”—Aefeso 5:10.
12. Fotokozani chitsanzo chosonyeza chifukwa chake tiyenera kupewa kuchita nawo zinthu zochokera ku miyambo yachikunja.
12 Mwina mumaona kuti zifukwa zimene anthu amachitira maholidewa masiku ano, si zofanana ndi zomwe ankachitira poyamba. Ndiye kodi pali vuto ndi mmene maholidewa anayambira? Inde lilipo. Tiyerekeze kuti mwaona switi m’ngalande ya madzi oipa. Kodi mungatole n’kudya? N’zokayikitsa ngati mungatero chifukwa switiyo ndi woipa. Mofanana ndi switiyo, maholidewa ngakhale atakhala osangalatsa koma anachokera ku miyambo yachikunja. Kuti tipitirizebe kulambira Mulungu m’njira yovomerezeka, tiyenera kuona zinthu mmene Yesaya ankaonera. Iye anauza atumiki a Mulungu anzake kuti: “Musakhudze chinthu chilichonse chodetsedwa.”—Yesaya 52:11.
MUZICHITA ZINTHU MOSAMALA
13. Kodi pangakhale mavuto otani ngati mutasiya kuchita nawo maholide?
13 Nthawi zina mukhoza kukumana ndi mavuto chifukwa chosachita nawo maholide. Mwachitsanzo, anzanu amene mumagwira nawo ntchito akhoza kudabwa kuti n’chifukwa chiyani simuchita nawo zikondwerero zinazake zomwe zimachitika kuntchito kwanu. Kodi mungatani ngati munthu winawake atakupatsani mphatso ya Khirisimasi? Komanso kodi pangakhale vuto lililonse kulandira mphatsoyo? Nanga bwanji ngati mwamuna kapena mkazi wanu ndi wa mpingo wina ndipo amaona kuti palibe vuto kuchita maholide amenewa? Kodi mungatani kuti ana anu asamaone kuti akumanidwa zinthu zinazake chifukwa choti samachita nawo maholide?
14, 15. Kodi mungatani ngati munthu wina wakupatsani mafuno abwino a chikondwerero chinachake, kapena ngati akufuna kukupatsani mphatso?
14 Muyenera kuchita zinthu mosamala nthawi zonse. Mwachitsanzo, ngati munthu wina amene mwangokumana naye wanena mawu okufunirani mafuno abwino a holide inayake, mukhoza kungothokoza. Komano ngati munthuyo mumakumana naye kawirikawiri kapena ndi mnzanu wakuntchito, mungafunike kumufotokozera momveka bwino. Komabe nthawi zonse muyenera kuchita zinthu mosamala. Baibulo limatilangiza kuti: “Nthawi zonse mawu anu azikhala achisomo, okoma ngati kuti mwawathira mchere, kuti mudziwe mmene mungayankhire wina aliyense.” (Akolose 4:6) Muyenera kufotokoza bwino zimene mumakhulupirira kuti musaoneke ngati wachipongwe. Afotokozereni bwino kuti si kuti mukudana ndi zopatsana mphatsozo kapena kusangalala limodzi ndi anzanu, kungoti mungakonde kupanga zinthu zimenezi pa nthawi ina.
15 Nanga bwanji ngati munthu wina akufuna kukupatsani mphatso? Zimene mungachite zingatengere mmene zinthu zilili pa nthawiyo. Mwina amene akufuna kukupatsani mphatsoyo anganene kuti: “Ndikudziwa kuti simukondwerera holideyi, komabe ndangofuna kukupatsani mphatsoyi.” Pamenepo mwina mungaone kuti kulandira mphatsoyo sikukutanthauza kuti mwachita nawo chikondwererocho. Koma ngati munthuyo sakudziwa zimene mumakhulupirira pa nkhaniyi, mungamufotokozere bwinobwino chifukwa chimene simuchitira chikondwererocho. Zimenezi zingam’thandize kumvetsa chifukwa chomwe mwalandirira mphatso yakeyo koma osam’patsa yanu. Koma zingakhale bwino kukana ngati mphatsoyo ikuperekedwa n’cholinga chongofuna kuona ngati mumatsatiradi zimene mumakhulupirira.
NANGA BWANJI AKAKHALA ACHIBALE?
16. Kodi tingatani kuti tisamakhumudwitse achibale athu pa nkhani ya zikondwerero zimene amachita?
16 Bwanji ngati achibale anu amakhulupirira zosiyana ndi zimene mumakhulupirira? Apanso mufunika kuchita zinthu mosamala. Simuyenera kutsutsana nawo pa mwambo uliwonse kapena chikondwerero chilichonse chimene amapanga. M’malomwake, muzilemekeza zimene amakhulupirira mofanana ndi mmene mungafunire kuti nawonso azilemekeza zimene inuyo mumakhulupirira. (Werengani Mateyu 7:12.) Muzipewa kuchita zinthu zimene zingaoneke ngati mukuchita nawo miyamboyo. Komabe dziwani kuti pali zinthu zina zimene munthu atachita sizingatanthauze kuti wachita nawo mwambowo. Nthawi zonse muzionetsetsa kuti zimene mukuchita sizipangitsa kuti muzidziimba mlandu kuti mwalakwitsa zinazake.—Werengani 1 Timoteyo 1:18, 19.
17. Kodi muyenera kuchita chiyani kuti ana anu asamaone ngati akumanidwa zinthu zina chifukwa choti sapanga nawo zikondwerero zosiyanasiyana?
17 Kodi mungatani kuti ana anu asamaone kuti akumanidwa zinthu zinazake chifukwa choti samachita nawo maholide? Ana angaone kuti akumanidwa zinazake kapena ayi malinga ndi zimene mumachita masiku ena. Makolo ena amakonza zopereka mphatso kwa ana awo nthawi ina iliyonse. Mphatso ya mtengo wapatali kwambiri imene makolo angapereke kwa ana awo ndi kupatula nthawi yocheza nawo komanso kuwasonyeza chikondi.
MUZICHITA ZIMENE AKHRISTU OONA AMAFUNIKA KUCHITA
18. Kodi misonkhano yachikhristu ingakuthandizeni bwanji kuti muzilambira Mulungu m’njira yovomerezeka?
18 Kuti musangalatse Mulungu, muyenera kusiya kuchita zinthu zimene zimagwirizana ndi kulambira konyenga n’kumachita zimene Akhristu oona amafunika kuchita. Kodi zina mwa zinthu zimenezi ndi ziti? Baibulo limati: “Tiyeni tiganizirane kuti tilimbikitsane pa chikondi ndi ntchito zabwino. Tisaleke kusonkhana pamodzi, monga mmene ena achizolowezi chosafika pamisonkhano akuchitira. Koma tiyeni tilimbikitsane, ndipo tiwonjezere kuchita zimenezi, makamaka pamene mukuona kuti tsikulo likuyandikira.” (Aheberi 10:24, 25) Misonkhano yachikhristu ndi nthawi yosangalatsa imene ingakuthandizeni kuti muzilambira Mulungu m’njira yovomerezeka. (Salimo 22:22; 122:1) Kumisonkhanoyi, Akhristu okhulupirika ‘amalimbikitsana.’—Aroma 1:12.
19. Kodi kuuza ena zinthu zimene mumaphunzira kuchokera m’Baibulo n’kofunika bwanji?
19 Njira inanso imene ingakuthandizeni kuti muzilambira Mulungu m’njira yovomerezeka ndi kuuza ena zimene mwadziwa pa nthawi imene mwakhala mukuphunzira Baibulo ndi Mboni za Yehova. Masiku ano, anthu ambiri “akuusa moyo ndi kubuula” chifukwa cha zinthu zoipa zimene zikuchitika padziko lapansili. (Ezekieli 9:4) Mwina mukudziwa anthu ena amene akuvutika m’njira zosiyanasiyana. Bwanji osawauzako zimene mukuyembekezera m’tsogolo zomwe Baibulo limaphunzitsa? Kupita kumisonkhano komanso kuuza ena zimene mumaphunzira m’Baibulo, zingakuthandizeni kuti pang’ono ndi pang’ono musamafunenso kuchita nawo miyambo iliyonse yachipembedzo chonyenga. Dziwani kuti mukamayesetsa kulambira Mulungu m’njira yovomerezeka, mudzakhala wosangalala komanso mudzapeza madalitso ambiri.—Malaki 3:10.
^ ndime 9 Chinthu chinanso chimene chinapangitsa kuti asankhe tsiku la 25 December ndi chikondwerero cha Saturnalia. Anthu ankachita chikondwerero chimenechi kuyambira pa 17 mpaka pa 24 December polemekeza mulungu wachiroma wa zaulimi. Pamwambo umenewu pankakhala zakudya zambirimbiri, kusangalala komanso kupatsana mphatso.
^ ndime 10 Kuti mudziwe mmene Akhristu oona amaonera maholide ena otchuka, onani Zakumapeto, tsamba 222-223.


text:
Misozi Yathu Ndi Yodabwitsa Kwambiri
ANTHUFE timalira kungochokera pa tsiku limene tinabadwa. Katswiri wina ananena kuti kulira kumathandiza kwambiri ana, chifuwa ndi njira imene amanenera zimene akufuna ndipo zimathandiza kuti apezedi zimene akufunazo. Nanga n’chifukwa chiyani anthufe timalirabe tikakula, ngakhale kuti tingathe kuuza anthu zomwe tikufuna pogwiritsa ntchito njira zina?
Pali zifukwa zosiyanasiyana zomwe zimachititsa anthufe kulira. Tingalire chifukwa cha chisoni, kukhumudwa kapena chifukwa choti tikumva ululu winawake. Koma nthawi zina timalira chifukwa choti tasangalala ndi zinthu zinazake ndipo imeneyi imakhala misozi ya chisangalalo. Nthawi zina, kulira amapatsirana. Mwachitsanzo, mayi wina dzina lake María, anati: “Ndikaona munthu akulira, nanenso ndimayamba kulira. Kaya munthuyo akulira chiyani, ndimalephera kudzigwira kuti ndisalire.” Anthu enanso amalira akaonera filimu kapena kuwerenga nkhani inayake yomvetsa chisoni.
Kaya kulira kwabwera pa chifukwa chanji, munthu amatha kusonyeza mmene akumvera polira. Buku lina linanena kuti: “Pali zinthu zochepa kwambiri zimene zingathandize munthu kuuza anthu mmene akumvera popanda kulankhula zambiri, ngati mmene kulira kumachitira.” (Adult Crying) Anthu ambiri akaona munthu akulira, amakhudzidwa mtima kwambiri. Mwachitsanzo, ambirife tikamva munthu akulira momvetsa chisoni, timalephera kuugwira mtima chifukwa timadziwa kuti chinachake sichili bwino. Timayesetsa kuti timutonthoze kapena kumuthandiza munthu amene akulirayo.
Akatswiri ena amakhulupirira kuti kulira kumathandiza kuti munthu amveko bwino, pamene kudzigwira kwa nthawi yaitali osalira, kungawononge thanzi la munthu. Koma akatswiri ena amati asayansi sanapeze umboni wotsimikizirika wosonyeza ubwino wolira kapena kuipa kwa kusalira. Komabe kafukufuku wina anapeza kuti akazi 85 pa 100 alionse komanso amuna 73 pa 100 alionse, amayamba kumvako bwino akalira. Mtsikana wina, dzina lake Noemí anati: “Nthawi zina ndimaona kuti ndikufunika kulira. Ndikalira, mtima wanga umakhala m’malo ndipo ndimayamba kuona zinthu moyenera.”
Kafukufuku wina anapeza kuti akazi 85 pa 100 alionse komanso amuna 73 pa 100 alionse, amayamba kumvako bwino akalira
Koma nthawi zina kulira pakokha sikuthandiza. Zimadaliranso zimene anthu ena angachite akaona kuti tikulira. Mwachitsanzo, anthu ena akaona kuti tikulira n’kutiuza mawu olimbikitsa, timamvako bwino. Koma ngati tikuona kuti anthu ena sakukhudzidwa n’komwe ndi kulira kwathuko, timachita manyazi komanso timaona kuti sakutikonda.
Apatu n’zoonekeratu kuti, misozi yathu ndi yodabwitsa kwambiri ndipo pali zambiri zimene sitikudziwa zokhudza kulira. Koma chimene tikudziwa n’choti kutulutsa misozi ndi njira imodzi imene Mulungu anatipatsa yosonyezera mmene tikumvera.


text:
Anadzipereka Ndi Mtima Wonse ku Oceania
A RENEÉ a ku Australia azaka za m’ma 30, anakulira m’banja limene anthu ake ankakonda kwambiri kulalikira. Mlongoyu ananena kuti: “Nthawi zambiri tinkasamukira kumadera amene kukufunika ofalitsa ambiri. Makolo anga ankayesetsa kuti tizikhala osangalala. Nditakula n’kukhala ndi ana awiri, ndinkafuna kuti nawonso azikhala ndi moyo wosangalala.”
Amuna awo a Reneé ndi a Shane ndipo ali ndi zaka za m’ma 30. Nawonso anali ndi maganizo ngati a akazi awo ndipo anati: “Mwana wathu wachiwiri atangobadwa, tinawerenga nkhani ina mu Nsanja ya Olonda yomwe inafotokoza za banja lomwe linapita pa boti kukalalikira kuzilumba za Tonga zomwe zili kum’mwera chakumadzulo kwa nyanja ya Pacific. * Nkhaniyi inatilimbikitsa moti tinalemba kalata ku ofesi ya nthambi ya ku Australia ndi ya ku New Zealand, yopempha kuti atiuze kumene kukufunika ofalitsa ambiri. * N’zochititsa chidwi kuti anatiuza kuti tipite kuzilumba za Tonga, kumene kunapita banja lomwe linatchulidwa mu Nsanja ya Olonda ija.
A Shane ndi akazi awo komanso ana awo awiri Jacob ndi Skye, anakhala ku Tonga pafupifupi chaka chimodzi. Koma chifukwa cha zipolowe zomwe zinkachitika ku Tonga, anabwerera ku Australia. Komabe sanasinthe cholinga chawo chofuna kuchita zambiri. Choncho mu 2011, anasamukira pachilumba cha Norfolk chomwe chili pa mtunda wa makilomita 1,500 chakum’mawa kwa dziko la Australia. Kodi zinthu zinawayendera bwanji kumeneko? Mwana wawo Jacob, yemwe pano ali ndi zaka 14, ananena kuti: “Yehova watisamalira komanso watithandiza kuti tizisangalala ndi ntchito yolalikira.”
MABANJA AMENE ANADZIPEREKA KUKATUMIKIRA KUMADERA ENA
Mofanana ndi banja la a Shane, mabanja ena ambiri adzipereka kuti akatumikire kumadera ena. N’chifukwa chiyani anaganiza zochita zimenezi?
“Popeza anthu ambiri a kuno amamvetsera, tinkafuna kuti akhale ndi mwayi wophunzira Baibulo mlungu uliwonse.”
A Burnett ndi akazi awo a Simone ali ndi zaka za m’ma 30 ndipo ali ndi ana awiri, Eston wazaka 12 ndi Caleb wazaka 9. Banjali linasamukira kutauni ina ya ku Queensland m’dziko la Australia. A Burnett anati: “Abale ndi alongo amangolalikira kudera lino pakatha zaka zitatu kapena 4 zilizonse. Koma popeza anthu ambiri akuno amamvetsera, tinkafuna kuti akhale ndi mwayi wophunzira Baibulo mlungu uliwonse.”
A Mark ndi akazi awo a Karen, omwe ali ndi zaka za m’ma 50, anatumikirapo m’mipingo ingapo ya kufupi ndi mzinda wa Sydney, ku Australia. Kenako anasamukira kutauni ina yakumpoto kwa Australia limodzi ndi ana awo atatu, Jessica, Jim ndi Jack. A Mark anati: “Ndimakonda kwambiri anthu, choncho ndinkafuna kukakhala kumene ndingathandize anthu ambiri mumpingo ndiponso mu utumiki.” Poyamba akazi awo sankafuna kusamuka koma anati: “Amuna anga ndiponso anthu ena atandilimbikitsa, ndinavomera kuti tisamuke. Panopa ndimaona kuti tinachita bwino kusamuka.”
A Ben ndi akazi awo a Carolyn a ku Queensland ku Australia, nthawi ina anatumikirapo ngati apainiya apadera pachilumba cha Timor ku Timor-Leste m’dziko la Indonesia. Koma patapita nthawi anabwerera ku Queensland. A Ben anafotokoza zimene zinkachitika pamene anali ku Timor-Leste. Iwo anati: “Ntchito yolalikira inkayenda bwino kwambiri ndipo abale ankatithandiza moti zinali zovuta kwambiri kuti tichokeko. Ngakhale kuti tinachoka, tinkafunitsitsabe titabwererako moti ana athu atabadwa, tinangowadikira kuti akule.” Choncho mu 2011, iwo ndi ana awo aang’ono Jade ndi Bria, anabwerera ku Timor-Leste. A Carolyn anati: “Tinkafuna kuti ana athu azitumikira Yehova mosangalala pocheza ndi amishonale, anthu a ku Beteli komanso apainiya apadera.”
ZIMENE ANACHITA POKONZEKERA
Yesu anafunsa ophunzira ake kuti: “Ndani wa inu amene akafuna kumanga nsanja sayamba wakhala pansi ndi kuwerengera ndalama zimene adzawononge?” (Luka 14:28) N’chimodzimodzinso ngati banja laganiza zosamukira kudera lina. Limafunika kukonzekera bwino. Koma kodi ndi zinthu ziti zimene liyenera kuganizira pokonzekera?
UBWENZI WAWO NDI YEHOVA: A Ben anati: “Tinkafuna kukathandiza anthu ena osati kuyembekezera kuti iwowo azikatithandiza. Choncho tisanasamuke tinkayesetsa kulimbitsa ubwenzi wathu ndi Yehova komanso kuchita zambiri mu utumiki ndiponso mumpingo.”
Jacob yemwe tamutchula kale uja anati: “Tisanasamuke, tinkawerenga nkhani zambiri za mu Nsanja ya Olonda ndiponso mu Galamukani! zokhudza mabanja amene anasamukira kumadera ofunika ofalitsa ambiri. Tinkakambirana mavuto amene mabanjawo ankakumana nawo ndiponso zimene Yehova anachita powathandiza.” Mchemwali wake Skye amene ali ndi zaka 11 anati: “Ndinkapemphera pafupipafupi ndikakhala ndekha komanso ndi makolo anga.”
KUKONZEKERETSA MAGANIZO: A Reneé anati: “Tinkakhala m’dera limene ndinkalikonda kwambiri komanso pafupi ndi achibale ndiponso anzathu. Koma ndinkayesetsa kuganizira madalitso amene tingapeze tikasamuka m’malo moganizira kwambiri zinthu zimene tingazisiye.”
CHIKHALIDWE CHA KUMENEKO: Mabanja ambiri amafufuza kuti adziwe mmene zinthu zilili kudera limene akusamukira. Mwachitsanzo, a Mark anati: “Tinawerenga nkhani zambiri zokhudza tauni yomwe tinkasamukira. Komanso abale akutauniyi ankatitumizira nyuzipepala za kumeneko. Izi zinatithandiza kudziwa chikhalidwe cha anthu am’tauniyi.”
A Shane aja anati: “Tisanasamuke, ndinkayesetsa kutsanzira kwambiri makhalidwe a Khristu. Ndinkadziwa kuti ndikakhala wokhulupirika, wofatsa, woona mtima ndiponso wakhama, ndingathe kukhala bwino ndi anthu kulikonse.”
ZIMENE AMACHITA AKAKUMANA NDI MAVUTO
Anthu ambiri amene amasamukira kudera lina amati zimawayendera bwino ngati amakhala ololera, amaona zinthu moyenera komanso amapewa kudandaula kwambiri akakumana ndi mavuto.
Chitsanzo pa nkhaniyi ndi a Reneé. Iwo anati: “Ndaphunzira kuchita zinthu m’njira zosiyanasiyana. Mwachitsanzo pachilumba cha Norfolk, sitima zikalephera kubwera chifukwa choti nyanja sili bwino, zakudya zimasowa ndipo zimadula. Choncho ndaphunzira kugwiritsa ntchito bwino zinthu zochepa zomwe tili nazo.” Amuna awo anati: “Tinakonzanso bajeti ndipo timayesetsa kuitsatira nthawi zonse.”
Mwana wawo, Jacob, anafotokoza vuto lina limene amakumana nalo. Anati: “Ndinalibe mnzanga wamsinkhu wanga chifukwa mumpingo wathu munali banja lathu ndi anthu ena 7 basi, omwenso anali akuluakulu okhaokha. Komabe popeza ndinkayenda nawo mu utumiki, tinayamba kugwirizana ndipo anakhala anzanga.”
Jim, yemwe panopa ali ndi zaka 21, ankakumananso ndi vuto ngati lomweli. Anati: “Mpingo wapafupi ndi wathu uli pa mtunda wa makilomita 725. Choncho sitikhala ndi mpata wocheza ndi anthu a m’mipingo ina. Koma timayembekezera kwambiri nthawi ya misonkhano ikuluikulu. Pa nthawiyi timayesetsa kufika msanga kuti tikhale ndi nthawi yambiri yocheza ndi abale ndi alongo athu.”
“TINACHITA BWINO KUBWERA KUNO”
Baibulo limati: “Madalitso a Yehova ndi amene amalemeretsa.” (Miy. 10:22) Padziko lonse, abale ndi alongo amene akutumikira kumadera kumene kulibe ofalitsa ambiri amaona kuti mawu amenewa ndi oona.
A Mark anati: “Tikuona kuti kukatumikira kudera lina kwathandiza kwambiri ana athu, ndipo amenewa ndi madalitso aakulu. Panopa ana athu achinyamata amakhulupirira ndi mtima wonse kuti Yehova aziwasamalira akamaika za Ufumu pamalo oyamba. Sakanakhala ndi chikhulupiriro chimenechi zikanakhala kuti sitinasamuke.”
A Shane anati: “Panopa ndimagwirizana kwambiri ndi mkazi wanga ndiponso ana anga. Akamafotokoza zimene Yehova wawachitira, ndimasangalala kwambiri.” Mwana wawo, Jacob, ananena kuti: “Ndikusangalala kwambiri ndipo ndikuona kuti tinachita bwino kubwera kuno.”


text: 23 Sara anakhala ndi moyo zaka 127. Zimenezi ndizo zinali zaka za moyo wake.+2 Sara anamwalirira ku Kiriyati-ariba,+ kapena kuti ku Heburoni,+ m’dziko la Kanani.+ Pamenepo Abulahamu analowa muhema kukamulira Sara.3 Ndiyeno Abulahamu anachoka pamene panali mtembo wa mkazi wake n’kupita kukalankhula ndi ana a Heti,+ kuti:4 “Ine ndinadzakhala kwanu kuno ngati mlendo.+ Choncho ndigawireniko malo kuti ndikhale ndi manda angaanga, ndiikemo mkazi wanga.”*+5 Ana a Heti anayankha Abulahamu kuti:6 “Timvereni mbuyathu.+ Inu ndinu mtsogoleri woikidwa ndi Mulungu.+ Sankhani manda abwino koposa pa manda amene tili nawo kuti muikemo malemuwo.+ Palibe aliyense wa ife amene angakanize manda ake kuti muikemo malemuwo.”+7 Pamenepo Abulahamu anaimirira n’kugwada pansi pamaso pa eni dzikowo,+ ana a Heti.+8 Iye analankhula nawo kuti: “Ngati mukuvomera kuti ndiike m’manda malemu mkazi wanga, ndimvereni ndipo mundipemphere kwa Efuroni mwana wa Zohari.+9 Mundipemphere kuti andigulitse phanga lake la Makipela+ limene lili m’malire a malo ake. Andigulitse pa mtengo wake wonse inu mukuona, kuti ndiikemo malemu mkazi wanga.”+10 Pa nthawiyi n’kuti Efuroni atakhala pansi pakati pa ana a Heti. Choncho Efuroni Mhiti+ anayankha Abulahamu, ana a Hetiwo akumva limodzi ndi onse amene analowa pachipata cha mzinda wake.+ Iye anati:11 “Ayi mbuyanga! Ndimvereni. Malowo, pamodzi ndi phanga limene lili pamalopo, ndikupatsani pamaso pa anthu a mtundu wangawa.+ Kaikeni malemuwo.”12 Pamenepo Abulahamu anagwada pamaso pa eni dzikowo.13 Kenako iye analankhula kwa Efuroni pamaso pa eni dzikowo kuti: “Ndimvere chonde. Ine ndigulabe malowo. Landira silivayu+ kuti ndikaike mkazi wanga kumeneko.”14 Ndiyeno Efuroni anayankha Abulahamu kuti:15 “Ndimvereni mbuyanga. Malowo mtengo wake ndi siliva wolemera masekeli* 400. Koma zimenezo sindiyo nkhani yaikulu pakati pa ine ndi inu. Kaikeni malemuwo.”+16 Chotero Abulahamu anamveradi Efuroni, n’kumuyezera siliva wokwanira mtengo umene Efuroniyo ananena pamaso pa ana a Heti. Anamuyezera siliva wolemera masekeli 400, malinga ndi muyezo wovomerezeka ndi amalonda pa nthawiyo.+17 Chotero malo a Efuroni amene anali ku Makipela moyang’anizana ndi Mamure, ndiponso phanga limene linali mmenemo, komanso mitengo yonse imene inali mkati mwa malire onse a malowo,+ anatsimikizirika+18 pamaso pa ana a Heti ndi onse amene analowa pachipata cha mzinda, kuti Abulahamu ndiye wagula malowo ndipo ndi ake.+19 Zitatero, Abulahamu anaika Sara mkazi wake m’manda kuphanga la Makipela, moyang’anizana ndi Mamure, kapena kuti Heburoni, m’dziko la Kanani.+20 Chotero ana a Heti anagulitsa kwa Abulahamu malowo ndi phanga limene linali pamenepo, ndipo mkazi wake anamuika m’manda kumeneko.+


text:
46 Choncho Isiraeli ndi onse a m’nyumba yake ananyamuka kupita ku Beere-seba.+ Kumeneko iye anapereka nsembe kwa Mulungu wa bambo ake Isaki.+2 Ndiyeno Mulungu analankhula ndi Isiraeli m’masomphenya usiku,+ kuti: “Yakobo, Yakobo!” Ndipo Yakobo anayankha kuti: “Ine pano!”+3 Mulungu anapitiriza kuti: “Ine ndine Mulungu woona,+ Mulungu wa bambo ako.+ Usaope kupita ku Iguputo, chifukwa kumeneko ndidzakukuza kukhala mtundu waukulu.+4 Ineyo ndipita nawe ku Iguputo, ndiponso ine ndi amene ndidzabwere nawe kuchokera kumeneko.+ Ndipo Yosefe ndi amene adzakutseke maso pa imfa yako.”+5 Kenako, Yakobo ananyamuka ku Beere-sebako. Ana a Isiraeliwo anatenga bambo awo, Yakobo, limodzi ndi ana awo aang’ono, ndi akazi awo. Anawatengera m’ngolo zimene Farao anatumiza.+6 Anatenganso ziweto zawo zonse ndi katundu wawo yense amene anapeza m’dziko la Kanani.+ Potsirizira pake, Yakobo ndi ana ake onse anafika ku Iguputo.7 Anafika limodzi ndi ana ake aamuna ndi aakazi, limodzinso ndi adzukulu ake aamuna ndi aakazi obadwa kwa ana ake aamuna, mbadwa zake zonse.+8 Tsopano nawa mayina a ana a Isiraeli, kapena kuti ana a Yakobo, omwe anabwera nawo ku Iguputo:+ Mwana woyamba wa Yakobo anali Rubeni.+9 Ndipo ana a Rubeni anali Hanoki, Palu, Hezironi ndi Karami.+10 Ana a Simiyoni+ anali Yemueli, Yamini, Ohadi, Yakini,+ Zohari ndi Shauli+ mwana wa mkazi wachikanani.11 Ana a Levi+ anali Gerisoni,+ Kohati+ ndi Merari.+12 Ana a Yuda+ anali Ere,+ Onani,+ Shela,+ Perezi,+ ndi Zera.+ Komabe, Ere ndi Onani anafera kudziko la Kanani.+Ana a Perezi anali Hezironi+ ndi Hamuli.+13 Ana a Isakara+ anali Tola,+ Puva,+ Yabi ndi Simironi.+14 Ana a Zebuloni+ anali Seredi, Eloni ndi Yahaleeli.+15 Amenewa ndiwo anali ana a Leya,+ amene anaberekera Yakobo ku Padana-ramu, kuphatikizapo Dina+ mwana wamkazi wa Yakobo. Ana ake onse aamuna ndi aakazi ndi adzukulu ake analipo 33.16 Ana a Gadi+ anali Zifioni, Hagi, Suni, Eziboni, Eri, Arodi ndi Areli.+17 Ana a Aseri+ anali Imuna, Isiva, Isivi ndi Beriya.+ Panalinso mlongo wawo Sera.Ana a Beriya anali Hiberi ndi Malikieli.+18 Amenewa ndiwo anali ana a Zilipa,+ yemwe Labani anam’pereka kwa mwana wake wamkazi Leya. Ndiwo ana amene Zilipa anaberekera Yakobo m’kupita kwa nthawi. Onse pamodzi analipo 16.19 Ana a Rakele,+ mkazi wa Yakobo, anali Yosefe+ ndi Benjamini.+20 Yosefe anabereka Manase+ ndi Efuraimu*+ ku Iguputo. Anabereka anawa kwa mkazi wake Asenati+ mwana wa Potifera, yemwe anali wansembe wa mzinda wa Oni.21 Ana a Benjamini anali Bela,+ Bekeri,+ Asibeli, Gera,+ Namani,+ Ehi, Rosi, Mupimu,+ Hupimu+ ndi Aridi.22 Amenewa ndiwo ana amene Rakele anaberekera Yakobo. Onse pamodzi analipo 14.23 Ana a Dani+ anali Husimu.*+24 Ana a Nafitali+ anali Yahazeeli, Guni,+ Yezera ndi Silemu.+25 Amenewa ndiwo anali ana a Biliha,+ yemwe Labani anam’pereka kwa mwana wake wamkazi Rakele. Awa ndiwo ana amene Biliha anaberekera Yakobo m’kupita kwa nthawi. Onse pamodzi analipo 7.26 Ana onse a Yakobo otuluka m’chiuno mwake,+ amene anali nawo ku Iguputo, analipo 66 onse pamodzi, osawerengera akazi a ana ake.27 Ana amene Yosefe anabereka ku Iguputo analipo awiri. Onse a m’nyumba ya Yakobo amene anali nawo ku Iguputo analipo 70.+28 Yakobo anatumiza Yuda+ kuti atsogole kupita kwa Yosefe kukam’dziwitsa za kubwera kwa bambo ake ku Goseni. Pambuyo pake iwo anafika ku Goseni.+29 Pamenepo Yosefe anakonza galeta lake n’kunyamuka kupita kukakumana ndi Isiraeli bambo ake ku Goseni.+ Atangofika kwa bambo akewo, nthawi yomweyo anawakumbatira n’kulira ndi kugwetsa misozi. Anachita zimenezi mobwerezabwereza.+30 Pamapeto pake Isiraeli anauza Yosefe kuti: “Ndingathe kufa+ tsopano chifukwa ndaona nkhope yako, popeza ukadali ndi moyo.”31 Ndiyeno Yosefe anauza abale ake ndi a m’nyumba ya bambo ake kuti: “Ndipite kwa Farao ndikam’dziwitse.+ Ndikanene kuti, ‘Abale anga ndi a m’nyumba ya bambo anga, amene anali m’dziko la Kanani, abwera kuno kwa ine.+32 Anthuwa ndi abusa,+ pakuti amaweta ziweto.+ Abwera ndi nkhosa zawo, ng’ombe, ndi zinthu zawo zonse.’+33 Farao akakuitanani n’kukufunsani kuti, ‘Kodi mumagwira ntchito yanji?’34 Inu mukayankhe kuti: ‘Akapolo anufe takhala tikuweta ziweto kuyambira tili ana kufikira lero, ifeyo ndi makolo athu omwe.’+ Mukayankhe choncho kuti mukhale ku Goseni,+ chifukwa aliyense woweta nkhosa Aiguputo amanyansidwa naye.”+
Mawu a M'munsi
^ Pambuyo potchula “Efuraimu,” Baibulo la Septuagint limawonjezera mayina ena asanu, pamene limati: “Koma Manase anali ndi ana ndipo wina anali Makiri, amene mdzakazi wake wa ku Siriya anam’berekera. Ndipo Makiri anabereka Galaadi. Koma ana a Efuraimu, m’bale wake wa Manase, anali Sutalaamu ndi Taamu. Sutalaamu anali ndi ana ndipo wina anali Edemu.” Ichi chingakhale chifukwa chake Baibulo la Septuagint limatchula anthu 75 m’malo mwa 70 pa Ge 46:27 ndi pa Eks 1:5, komanso Sitefano anatchula zomwezi pa Mac 7:14.


text:
Chapamwamba paketi kuphatikizapo Airbus A319, A320, A330 ndi A340 (zonse ndi VC) mitundu ya Dinani Portugal
Mu gulu kusankha FSX / P3D kusankha "Dinani Portugal Pack"
Transportes Aereos Portugueses, SGPS, SA, lodziwika bwino ndi dzina Dinani, ndi ndege dziko la Portugal. Dinani Portugal ndi 100% State maonekedwe abwino, zinthu zake liku- lu pa Portela ndege (Santa Maria afunika kuchita Olivais), Lisbon, kampani ndi membala wa Star Alliance chifukwa March 14, 2005, tsiku kampani chikondwerero 60th chikumbutso chake.


text:
Mfundo Zokhudza Maofesi Ndiponso Kuona Malo
Tikukuitanani kuti mudzaone maofesi athu komanso malo athu osindikizira mabuku ndipo tidzakulandirani ndi manja awiri. Dziwani malo amene kuli maofesiwa komanso nthawi imene mungaone malo.
Uganda
808 Lubowa Estate Road
Lubowa
KAMPALA
UGANDA
+256 41-4-201-194
Kuona Malo
Lolemba mpaka Lachisanu
8:00 a.m. mpaka 11:00 a.m. ndi 1:00 p.m. mpaka 4:00 p.m.
Nthawi yonse: Mphindi 30
Zimene Timachita
Timamasulira mabuku ofotokoza nkhani za m’Baibulo m’zinenero 8 izi: Chiacholi, Chiateso, Chilukonzo, Chiluganda, Chilugibara, Chimadi, Chirunyankore ndiponso Chirutoro.


text:
Teisinių paslaugų centras, IĮ TEISINIŲ PASLAUGŲ SPEKTRASKhadi pafupifupi bizinesi
Teisinių paslaugų centras, IĮ TEISINIŲ PASLAUGŲ SPEKTRAS
Chilamulo business, Chilamulo labor, Chithandizo cha zamalamulo, Finance, inshuwalansi, chilamulo, Kuthi administrative +14
Map
Ntchito gulu
Chilamulo business, Chilamulo labor, Chithandizo cha zamalamulo, Finance, inshuwalansi, chilamulo, Kuthi administrative, Kuthi civil, Lamulo banja, Lamulo corporate, Lamulo mgwirizano, Litigation, Malangizo malamulo, Malangizo malamulo, Mangawa, Ngongole management, Ngongole zosonkhanitsira, Ntchito za malamulo, Ntchito za malamulo, Thupi lenileni bankirapuse, Umwini


text:
Ichi ndi paketi Airbus A320 ku yonyamula US JetBlue Airway, ndi 17 mawonekedwe m'gulu ndi Mabaibulo wapadera. Pafupifupi cockpit mawonekedwe remastered mu HD, Payekha ndi phokoso lodalirika, gauges Airbus A321, kuwonjezera pa ali 100% yogwirizana ndi Prepard3D ndi FSX Mpweya wotentha. A paketi kuti ayenera kukondweretsa Airbus okonda.
JetBlue Airways NASDAQ: JBLU (IATA: B6; ICAO: JBU) ndi ndege American ndi zotchipa zochokera mu Forest Hills, New York (United States). Mozama flights zoweta ndi mayiko likulu waukulu ku bwalo la ndege mayiko John F. Kennedy. Izi ndi ndege lachitatu linakhazikitsidwa ndi David Neeleman pambuyo Westjet ndi Morris Air.